Tonton Episod Akhir Drama Aku Tanpa Cintamu

Tonton
episod akhir Drama Aku Tanpa Cintamu
malam ni Khamis, pukul 10:00 malam di Slot Samarinda TV3. Juga boleh tonton Drama Aku Tanpa Cintamu live streaming online menerusi portal tonton (www.tonton.com.my) atau aplikasi tonton.
Yang mengikuti drama ni pasti tak sabar nak tahu ending drama Aku Tanpa Cintamu. Menjadi betul watak Adam lakonan Zamarul Hisham yang dibenci ramai. Sama naik dengan watak Datuk Mazlan dalam drama Tiada Maaf Bagimu, gatal miang keladi.
Sakit otak dan sakit mental tengok manusia macam Adam ni. Kesian isteri dia Nuha, lakonan Bella Astilah yang bukan je dipukul didera tapi mental pun terdera sekali. Penderaan fizikal dan mental sekaligus. Tapi tulah Nuha bertahan je sebab cinta.
Depan orang, Adam ni bukan baik lagi macam Malaikat. Pijak semut pun tak mati! Sepak terajang tu dah jadi mainan Adam. Adam jadi begitu disebabkan didikan dari kecil yang diasuh dengan cara yang salah. Hidup tanpa kasih sayang dan bertuhankan duit.
Cerita tentang keganasan rumah tangga ni banyak berlaku dalam kehidupan sebenar. Ramai para isteri yang bertahan sampai tak tertahan baru buat report.
Nak kesian atau nak geram dekat Adam? Dah tentu ramai yang geram dengan Adam. Siapa je tak emosi tengok drama macam ni. Adakah Nuha akan kembali bersama Adam dan memaafkan Adam?
Drama Aku Tanpa Cintmu Episod Akhir
Dengan rasa tak puas hati, Adam serang Nuha di luar mahkamah. Ketika itu Nuha ditemani Syura. Tak dapat pukul Nuha, Syura pun dipukul sekali. Dari dulu aku menyampah tengok kau, kau pengkid ke apa. Kata Adam pada Syura.
Nuha menasihati Syura supaya berhenti bergaduh. Syura tetap pertahankan Nuha. Kau ingat negara ni tak ada undang undang ke, jawab Syura.
Mereka berlalu pergi. Adam berpesan "Abang tak akan lepaskan Nuha, gantung tak bertali okay!
Adam tak nak lepaskan Nuha, beritahu Nuha pada mamanya. Kesian Nuha. Dia terkenangkan semula saat bertemu dan kenangan bersama Adam sehingga jadi begini.
Adam bergaduh teruk dengan mamanya. Mama Adam suruh fight sampai dapat semua harta.
Mama : Itu masalah Adam, Adam selesaikan sendiri!
Adam : Bila anak terduduk, buat buat tak tahu.
Peduli apa aku tengking Adam pada mama. Mama samakan perangai Adam dengan ayahnya.
Nuha nekad taknak kembali semua pada Adam. Tak berbincang apa apa lagi sebab Nuha tahu Adam jenis susah dibawa berbincang. Nuha pun tak berani nak bersemuka dengan Adam.
Mama Adam datang berjumpa dengan Nuha. Boleh pulak dia tuduh Nuha mengandung anak orang lain. Siap suruh buat ujian DNA lagi. Nuha kemurungan dan mabuk teruk alahan mengandung.
6 bulan kemudian...
Perut Nuha dah mula membesar. Papa Nuha berjumpa dengan Adam untuk berbincang hal Nuha dan Adam. Adam nak Nuha kembali padanya dan dia takkan pujuk Nuha. Katanya Nuha yang lari sepatutnya dia kena balik sendiri tanpa saya pujuk dia.
Boleh pula dia kata, kalau Nuha nak minta cerai boleh tapi kena bayar lah. Eh eh...menyirap je dengar kan!
Seronok mama Adam dengar pasal duit.
Akhirnya mereka bercerai dan Adam pun dah dapat cek dengan amaun yang diminta. Tapi bukan itu yang Adam nak sebenarnya. Dia masih sayangkan Nuha katanya.
Nuha bersyukur semua urusan hampir selesai dan Nuha akan sambung belajar.
Nuha pulangkan semula hantaran pada Adam seperti yang Adam minta. Semasa Nuha pulangkan hantaran, Adam buat video live dan tuduh Nuha bukan bukan. Mama Adam pun ikut sama berlakon katanya anak dalam perut Nuha anak lelaki lain.
Adam macam play victim lah salahkan Nuha.
Linda, bekas isteri Adam berjaya menuntut segala harta dari Adam. Skandal Adam yang juga rakan sekerja Adam pun nak tuntut duit dari Adam. Adam naik angin campak buku dan sepak buku. Ish ish..mengamuk Adama bukan boleh buat main, sesiapa pun dia boleh pukul! Dasar kaki pukul!
Rumah Adam pun dah disita. Mama Adam pun tak nak Adam duduk dengannya. Dia suruh Adam duduk rumah sewa. Mama Adam samakan Adam dengan ayahnya. Adam memang pantang kalau mama dia samakan dia dengan ayahnya.
Adam pukul mamanya dengan pasu bunga. Mama Adam koma di Hospital. Adam ditangkap polis dan masuk penjara. Adam jadi gila.
Nuha melawat Adam di penjara. Tak sanggup Nuha nak tengok keadaan Adam yang bercakap sorang sorang dalam penjara.
Nuha susah nak melupakan apa yang telah terjadi dalam usia muda ni. Banyak ujian yang telah dilaluinya.
Hadi melamar Nuha untuk jadi ayah angkat kepada anak yang bakal Nuha lahirkan. Lahh..ingatkan nak kahwin dengan Nuha.
4 tahun kemudian...
Nuha menulis tentang manusia yang
Narcissistic Personality Disorder (NPD)
.
Istilah Narcissistic (pemuja diri) lebih diketahui oleh masyarakat umum sebagai gambaran individu yang mempunyai rasa percaya diri yang tinggi. Individu sebegini lebih cenderung mengasingkan diri daripada masyarakat dan mementingkan diri sendiri.
Mereka berasa orang lain tidak setanding dengan mereka dan mereka tidak perlu mendengar pandangan orang lain. Malah, mereka berpendapat mereka sahaja yang betul dan orang lain semua salah. Jenis manusia sebegini tidak asing dalam kalangan pasangan di Malaysia.
Cuma segelintir orang yang tahu apakah sebenarnya orag yang sebegini. Narcissistic (pemuja diri) merujuk kepada individu yang serinng menunjukkan kekaguman berlebihan terhadap diri sendiri atau rupa parasnya, berasa dirinya sentiasa penting, sentiasa mahukana perhatian dan kekurangan empati terhadap orang lain.
Secara ringkasnya, kesemua perkara dalam kehidupan seorang Narcissistic (pemuja diri) adalah berkaitan aku, aku dan aku. Mereka merasakan orang lain tidak lebih penting daripada diri mereka.
TAMAT!
Drama ini boleh bagi kesedaran pada orang ramai betapa pentingnya didikan yang betul, hidup berkasih sayang, jangan sesekali menggunakan kekerasan atau berkata-kata yang tidak elok.
Disebabkan suami mental macam inilah yang buatkan isteri depressed dan anxiety. Baru-baru ni ada banyak kes isteri nak terjun jambatan sebab suami yang pentingkan diri tak prihatin dengan isteri dan anak-anak. Keluarga diabaikan. Kesian...
LAGU TEMA (OST) DRAMA AKU TANPA CINTAMU
Lagu : Menahan Luka
Penyanyi : Azzam Sham & Sheryl Shazwanie
Komposer : Zai Hamzah
Lirik : Achoi Floor 88
Lirik Lagu Menahan Luka - Azzam Sham & Sheryl Shazwanie
Menanti jawapan
Meleraikan simpulan
Hati ku derita
Tiada kesudahan
Sakit di dalam jiwa
Tidak terungkap kata
Sendirian diperlakukan
Tak mampu ku lafazkan
Setelah aku
Mengorbankan jiwa
Menyintai kamu
Sepenuhnya..
Inikah balasan
Yang engkau mahukan
Atau sekadar cuma
Satu persinggahan
Bila hati menahan luka
Tak mampu ku meleraikannya
Air mata tidak mampu ku menahankan
Ku harap engkau
Kan bahagia
Setelah engkau bersamanya
Walau pedih ia terasa
Melepaskan dirinya


Tren Kuala Lumpur Ke Hatyai RM75

Nampak ada orang share Tren khas
Kuala Lumpur ke Hatyai RM75
 sehala, harga Promo dari 21 hingga 24 Oktober 2022. Kita pun share ke blog terus. Kot kotlah ada yang tengah merancang nak ke Hatyai naik tren selain
percutian jimat 2 hari 1 malam ke Hatyai
 yang pernah saya post sebelum ni.
Tren Khas My Sawadee edisi kedua ni terus ke Hatyai dari KL Sentral. Boleh rasakan pengalaman naik tren ke Hatyai sambil menikmati permandangan sepanjang naik tren. Rehat santai-santai. Tahu-tahu sampai.
sumber : KTM
Pergi (KL to Hatyai)
Berlepas
:

21 Oktober 2022
KL Sentral, pukul 2210 (Waktu Malaysia)
Tiba
:

22 Oktober 2022
Hatyai, pukul 0725 (Waktu Thailand)
Balik (Hatyai to KL)
Berlepas
: 24 Oktober 2022
Hatyai, pukul 1130 (Waktu Thailand)
Tiba
 : 25 Oktober 2022
KL Sentral, pukul 0012 (Waktu Malaysia)


Ucapan, Pantun dan Poster Salam Maulidur Rasul 2022 (1444H)

Salam Maulidur Rasul 1444H/2022M
. Tarikh Maulidur Rasul dalam Islam adalah hari yang penting buat umat Islam kerana ia adalah hari memperingati kelahiran Nabi Muhammad SAW yang kita kasihi.
Hari Maulidur Rasul 2022 cuti umum bagi seluruh negeri di Malaysia. Sambutan Maulidur Rasul 1444H tahun 2022 bertemakan “
Keluarga Malaysia Pemangkin Kemakmuran
”.
Di Malaysia, lazimnya pada hari sambutan Maulidur Rasul akan ada acara perarakan yang diiringi dengan selawat dan puji-pujian ke atas Nabi Muhammad SAW, program majlis ilmu, forum perdana dan pengisian yang berkaitan dengan sirah Nabi Muhammad SAW.
Tak ketinggalan juga memberi ucapan Salam Maulidur Rasul buat semua umat Islam.
Koleksi Ucapan, Pantun dan Poster Salam Maulidur Rasul 1444H/2022M
Ucapan Salam Maulidur Rasul 1444H/2022M
Ucapan 1
Salam Maulidur Rasul 1444H/2022M buat seluruh Umat Islam di Malaysia.
Pada hari yang mulia ini marilah kita memperbanyakkan selawat ke atas Baginda Nabi Muhammad s.a.w.
Sabda nabi;
«مَن صلَّى عليَّ صلاةً واحدةً، صَلى اللهُ عليه عَشْرَ صَلَوَاتٍ، وحُطَّتْ عنه عَشْرُ خَطيئاتٍ، ورُفِعَتْ له عَشْرُ دَرَجَاتٍ»
“Sesiapa yang mengucapkan selawat kepadaku satu kali maka Allah akan berselawat baginya sepuluh kali, dan digugurkan sepuluh kesalahan (dosa)nya, serta ditinggikan baginya sepuluh darjat/tingkatan (di syurga kelak).”
(An-Nasa’i no. 1297, Ahmad, Sahih)
Ucapan 2
Salam Maulidur Rasul, 12 Rabiulawal 1444H
Firman Allah SWT;
إِنَّ اللَّهَ وَمَلَائِكَتَهُ يُصَلُّونَ عَلَى النَّبِيِّ يَا أَيُّهَا الَّذِينَ آمَنُوا صَلُّوا عَلَيْهِ وَسَلِّمُوا تَسْلِيمًا
“Sesungguhnya Allah dan para malaikat-Nya berselawat ke atas Nabi (Muhammad s.a.w). Wahai orang-orang yang beriman berselawatlah kamu ke atasnya serta ucapkanlah salam dengan penghormatan.” (Al-Ahzab: 56)
Ucapan 3
Salam Maulidur Rasul
12 Rabiulawal 1444H | 9 Oktober 2022
اللَّهُمَّ صَلِّ عَلَى مُحَمَّدٍ وَعَلَى آلِ مُحَمَّدٍ
Marilah kita memperbanyakkan selawat ke atas Baginda Junjungan Besar Nabi Muhammad s.a.w. Semoga kita beroleh syafaat daripada Baginda di Padang Mahsyar kelak.
“Keluarga Malaysia Pemangkin Kemakmuran”
Ucapan 4
Salam Maulidur Rasul 1444H
Semoga cinta dan kasih sayang kita kepada junjungan besar Rasulullah SAW akan terus mekar dalam diri.
اللَّهُمَّ صَلِّ عَلَى مُحَمَّدٍ وَعَلَى آلِ مُحَمَّدٍ
“Keluarga Malaysia Pemangkin Kemakmuran”
Ucapan 5
Selamat Menyambut Maulidur Rasul 1444H /2022M
Ya Allah, Ya Rahman Ya Rahim!!
Dengan keberkatan dan kemuliaan Baginda Rasulullah s.a.w, kami memohon agar lenyapkanlah wabak covid-19 ini di negara kami dan seluruh dunia.
Amin Ya Rabbal ‘Alamin
Ucapan 6
Selamat menyambut Maulidur Rasul kepada semua muslimin dan muslimat.
Semoga segala kebaikan yang dilakukan mampu meraih cinta Allah dan syafaat baginda di akhirat kelak.
Sollu alan nabi. Allahumma solli ala sayyidina Muhammad.
Pantun Salam Maulidur Rasul 1444H/2022M
Sayang senduduk berbunga pagi,
Ambil daunnya dibuat ubat;
Apa tanda kasihkan nabi,
Jika tidak banyakkan selawat.
Nabi Muhammad junjungan Ummat,
Membawa rahmat membawa berkat;
Marilah kita banyakkan selawat,
Untuk syafaat di hari akhirat.
Rabiul awal menjelma lagi,
Bulan kelahiran nabi kita;
Banyakkan selawat ke atas nabi,
Tanda bukti sayang dan cinta.
Anak helang di kayu tinggi,
Patah ranting terbanglah ia;
Pengorbanan nabi kita sanjungi,
Membawa Ummat menuju Syurga.
Pohon selasih di tepi perigi,
Hujung dahan ada bunganya;
Pengorbanan nabi begitu tinggi,
Untuk Ummatnya hidup sejahtera
Hiasan meja si kain renda,
Sulaman tangan ibu saudara;
Contohi sifat akhlak Baginda,
Agar hidup kita sejahtera.
Pokok keladi di tepi paya,
Bunga teratai kembang bertaut;
Apa guna kita berjaya,
Jika nabi tidak diikut.
Pelangi petang selepas hujan,
Cuaca sejuk diwaktu malam;
Nabi Muhammad diutuskan Tuhan,
Membawa Rahmat seluruh Alam.
Pokok senduduk di tanah seberang,
Berselang rapat si pokok jati;
Baginda hebat di medan perang,
Sehingga musuh sangat hormati.
sumber :
theinspirasi
Poster Salam Maulidur Rasul 1444H/2022M


Udang Galah Sungai Masak Berlada

Udang galah dan ikan baung, dua menu wajib kalau balik kampung. Lepas tu tak masak lemak cili api, masak goreng berlada kunyit. Lauk serba kuning sejak dari zaman dulu. Sampai satu hari tu kakak saya pun dah jemu mak asyik masak lauk kuning.
Tapi lauk kuning kuning itulah sampai sekarang jadi lauk kegemaran. Bukan ikan baung mentah je mak bekalkan bawa balik. Mak bagi juga beberapa ekor udang galah sungai. Saiznya tak berapa nak galah sangat. Cukuplah untuk kami berdua makan.
Ikan baung masak lemak cili api campur belimbing buluh
 dah selamat masuk perut. Tak kan nak masak lemak cili api lagi kan.
Bak kata
kak Wina
 :
Tengok bulan ini tema masakan Fiza banyak masak lemak cili api sahaja
Punyalah seronok masak masakan lemak cili api sampai tak perasan asyik masak tu je. Hehe...Jadi, kita masak lainlah ye. Masakan kuning tapi masak berlada lah campur kunyit.
Udang galah sungai masak berlada masakan ringkas dan cepat siap. Sedap pun sedap. Udang ni masak apa pun sedap. Kan?
baca juga :
resipi udang galah sungai goreng berlada
Tambah selera makan bila masakan udang galah sungai masak berlada ni pedas sikit. Baru berselera orang Johor dan Nismilan makan. Tak gitu?
Alhamdulillah...
فَبِأَيِّ آلاءِ رَبِّكُمَا تُكَذِّبَانِ
Fabiayyi alaa’i rabbi-kumaa tukadzdzibaan
Maka Nikmat Tuhan-mu yang manakah yang Kamu Dustakan ?
- Surah Ar Rahman ayat 13


Udang Galah Sungai Masak Lemak Cili Api

Selain
ikan baung
, ada juga rezeki merasa udang galah sungai. Banyak pula mak simpan stok udang galah sungai. Yelah, bila musim cuti ramai yang akan balik kampung. Bila dah ramai-ramai, kenalah masak udang galah masak lemak cili api. Biar banyak kuahnya. Tak dapat merasa udang dapat merasa kuahnya jadilah kan.
Kali ni dapat udang tak berapa nak galah sangat lah. Udang bersaiz sederhana besar tapak tangan macam tu.
Udang galah sungai ni rasanya manis dan sedap dimasak apa saja. Masak udang galah goreng berlada pun sodap! Goreng begitu pun sedap. Apatah lagi masak lemak cili api. Kann...Lepas tu tambah sehelai daun kunyit. Perghh..Sedap ya amat!
baca juga :
resipi udang galah masak lemak cili api
resipi udang galah goreng berlada
resipi udang galah butter
Mulanya nak campurkan buah belimbing buluh tapi nan hado! Yang ada bunga dia je.  Esok esok kalau dah bermusim sampai tak terambil.
Alhamdulillah...Sesekali kita balik kampung dapat merasa masakan kampung yang sedap sedap. Walaupun sendiri masak sendiri makan. Tapi bahan-bahan tu yang jadikan masakan tu bertambah sedap.


Drama Aku Seorang Perempuan (TV9) Inspirasi Novel Biografi Siti Nordiana

Tonton
Drama Aku Seorang Perempuan
 mula bersiaran pada 19 November 2022, setiap hari Sabtu dan Ahad pukul 7:30 malam di TV9 di Astro 149, myFreeview 109 dan secara online menerusi portal Tonton.
Drama Aku Seorang Perempuan yang diinspirasikan dari buku autobiografi Life Goes On dan Bukan Perempuan Biasa yang menceritakan kisah sebenar penyanyi terkenal Siti Nordiana. Drama Aku Seorang Perempuan Dibintangi pelakon Atikah Suhaime, Fezrul Khan, Adriana Adnan, Hafidz Roshdi dan ramai lagi.
Aku Seorang Perempuan, drama arahan Hashim Rejab, terbitan Brotherhood Studio Siri ini akan memulakan tayangan perdana di TV9, bermula 19 November 2022.
DRAMA AKU SEORANG PEREMPUAN
Jumlah episod : 13
Mula siran : 19 November 2022
Waktu Siaran : Sabtu & Ahad, pukul 7:30 malam
Siaran TV : TV9 di Astro 149, myFreeview 109 dan Tonton
Penulis skrip : Farhana Fauri
Pengarah : Hashim Rejab
Produksi : Brotherhood Studio, FINAS, ISK.TV
PELAKON DAN WATAK
Atikah Suhaime sebagai Siti Noraisya
Fezrul Khan sebagai Fareez Hidayat
Adriana Adnan sebagai Emira
Hafidz Roshdi sebagai Hakim Ali
Aleza Shadan sebagai Noriah
Saidah Kamarudin sebagai Noor
Mustaqim Bahadon sebagai Ehsan
Fadh Majid sebagai Joe
Puteri Sarah Liyana sebagai Jasmin
Amai Kamarudin sebagai Fateh
Hasnul Rahmat
Jiha Sham
Mustaqim Bahadon
Sarah Davud
Aman Nassim
SINOPSIS AKU SEORANG PEREMPUAN
Mengisahkan tentang Siti Nor Aisya (Atikah Suhaime), seorang penyanyi muda yang sedang mengecapi populariti dan mempunyai ramai peminat yang menjadi sokongan kuat dalam kerjayanya. Siti Nor Aisya bertemu cinta dengan seorang pelakon popular, Fareez (Fezrul Khan).
Mereka berdua berkahwin atas dasar cinta. Bagi Siti Nor Aisya, dia sanggup mengorbankan kerjayanya yang sedang berada di puncak kerana mahu menumpukan sepenuh perhatian kepada rumah tangga.
Adriana (Adriana Adnan) ialah seorang pelakon yang berkawan baik dengan Fareez. Adriana mempunyai masalah dengan kekasihnya, dan sering menemui Fareez untuk meluahkan masalah. Hubungan mereka menjadi semakin akrab dan ia mula menimbulkan rasa tidak senang dalam hati Siti Nor Aisya.
Mahligai cinta yang dibina mula goyah dan diduga. Akhirnya, Siti Nor Aisya diceraikan ketika anak mereka masih kecil. Dalam saat dia perlu bangkit dan mencari kekuatan untuk menyara anak kecilnya, Siti Nor Aisya diuji lagi dengan kehilangan teman baik sejak kecil iaitu Hakim (Hafidz Roshdi) yang juga teman seperjuangannya dalam bidang nyanyian.
Bagaimanakah Siti Nor Aisya mencari kekuatan dalam hidupnya untuk terus berjuang?
LAGU PEMBUKAAN DRAMA AKU SEORANG PEREMPUAN
Lagu : Cintaku Masih Berdiri
Penyanyi : Siti Nordiana


Anak Buah Menantu +1 Lagi. Pernikahan Di Masjid Wilayah Persekutuan Kuala Lumpur

Seusai subuh dan terus bersiap, kami berdua suami isteri gerak ke lokasi pernikahan anak buah di Masjid Wilayah Persekutuan Kuala Lumpur. Anak buat pertama, Anak buah terpaling sulung lelaki, anak sulung kepada abang sulung saya yang telah dilangkah bendul oleh adik dan adik sepupu lain.
Alhamdulillah, bertemu jodoh dengan orang dekat. Selangor Kuala Lumpur itu berjiran kan. Kali terakhir jejak Masjlid Wilayah Persekutuan ni masa
sepupu encik suami nikah
 di sini tahun 2015. Tahun 2022 berpeluang menyaksikan akad nikah anak buah pula.
Sebahagian keluarga saya menginap di bilik Inapan dan Asrama Perempuan terletak di aras satu Anjung D/E Masjid Wilayah Persekutuan KL ni. Baru saya tahu ada masjid ni ada tempat bermalam. Saya tak turut menginap disana memandangkan Seremban-KL boleh dikira dekat lagi.
Kami gerak dari Seremban lebih kurang pukul 7:00 pagi dan sampai di lokasi pada pukul 7:45 pagi macam tu. Mujur juga pagi pagi jalan tak sesak walaupun banyak kenderaan. Sementara menunggu majlis dan bakal pengantin bersiap-siap. Kami lepak di bilik inapan sementara.
Sempatlah bersarapan dan mengambil beberapa keping gambar. Baju nikah dengan warna off-white  warna putih simbolik hubungan suci dan keikhlasan cinta antara dua mempelai yang bakal menjalani kehidupan sebagai suami isteri.
Berbalik kepada keadaan bilik inap, biliknya selesa ada air condition dan kemudahan yang lain. Taklah saya belek betul-betul, sibuk berbual dan tolong bakal pengantin bersiap. Tapi boleh dikatakan selesa lah.
Anak buah pula ceritalah pak Guard macam tak sangka ada orang menginap di situ. Tempatnya keras katanya. Ahh ghisau...Entah apalah yang pernah berlaku...Kalau seorang dua mungkin ada 'hal' kot. Dah ramai ramai ni agaknya susah nak kena kacau. Mujurlah tak berlaku apa-apa.
Majlis pernikahan pukul 9:30. Tapi kena lah siap sedia awal supaya tak kelam kabut. Tak ramai ahli keluarga yang hadir. Majlis nikah ringkas je dan ada jamuan kecil berdekatan dengan rumah pengantin perempuan.
Majlis kenduri besar nanti bulan depan, Disember. Masa majlisnya nanti barulah ramai yang akan hadir. Majlis nikah ni mana yang ada dan dekat dekat je lah hadir memeriahkan majlis.
Majlis nikah di Masjid besar ni ada SOP dia. Majlis setengah jam je. Ada pasangan lain menunggu lagi. Jadi tak boleh berlamaan di dalam dewan. Nak bergambar bersama pengantin ke memang tak dapat melainkan photographer je yang berkesempatan ambil gambar moment yang indah ni.
Dulang mas kahwin, seutas gelang dan sebentuk cincin sahaja boleh dibawa masuk ke dalam dewan pernikahan.
Hantaran-hantaran lain tak dibenarkan dibawa masuk, jadi terpaksalah letak di luar dewan pernikahan. Mereka memilih
hidden hantaran
 sama macam adik dia
bertunang
 sebelum ni. Senang buat hidden hantaran ni, anak buah buat sendiri je. Sesekali orang lelaki berseni, mengapa tidak?
Tema kain pelekat dari pihak pengantin perempuan kepada pihak pengantin lelaki, kain batik dari pihak pengantin perempuan kepada pihak pengantin lelaki. Corak yang pelbagai menarik juga selain yang biasa kita tengok seragam sama semuanya.
Kain batik dan kain pelekat boleh gunapakai nanti selepas kahwin. Tak perlu dah beli kain batik dan kain pelekat lagi. Kan! Tak membazir.
Alhamdulillah dengan sekali lafaz, bertukar status dari bujang menjadi suami isteri yang sah. Automatik anak buah menantu +1 lagi. Kita panggil anak buah menantu eh?
Dah tak boleh bergambar di pelamin dalam dewan, kita bergambar sakan di luar dewan sekitar Masjid Wilayah Persekutuan yang cukup indah ni.
Bergambar bersama pengantin baru. Kita je kemetot kat sini. Masing masing tinggi melangit. Dah macam tangga je gayanya tu kalau ikut ketinggian.
Pengantin lama nak tumpang bergambar juga. Cuaca mendung, tak dapatlah nak gambarkan langit biru dan awan putih.
Alhamdulillah selesai majlis nikah. Maka dengan itu, anak buah menantu yang kelima hadir. Akan bertambah juga cucu-cucu NekCu. Syukur semuanya berjalan dengan lancar. Menanti majlis kenduri besar pada bulan depan. Ke Selangorlah kita pula nanti.
Masjid Wilayah Persekutuan Kuala Lumpur ni antara masjid yang cantik dengan design dan seni binanya. Pakej perkahwinan Masjid Wilayah yang mudah untuk berurusan kata anak buah.
Masjid menawarkan pakej perkahwinan yang lengkap dalam dewan tu. Ada pelamin, ada air cond, ada karpet dan juga kerusi. Mudah, tinggal datang je bawa apa yang penting.


Tarikan Menarik di ATV Kg Jkin Extreme Park Bukit Putus Negeri Sembilan

Sudah terang lagikan bersuluh, bila tiba musim perayaan termasuklah hari Pilihan Raya semua pelusuk jalan akan sesak teruk. Mana mana pun sesak daaa...Sebelum memulakan perjalanan, baiklah kita tengok dulu waze dulu.
Nampak gaya jalan tak sesak. Sesak atau tidak, saya bercadang nak ajak encik suami singgah ATV Kg Jkin Extreme Park Bukit Putus. Kononnya nak singgah mengopi sebentar lah. Minum petang, alang-alang balik kampung waktu petang.
Masuk je simpang ke Bukit Putus, beberapa minit kemudian sampailah kami di ATV Kg Jkin Extreme Park Bukit Putus Seremban - Kuala Pilah, Negeri Sembilan. Bukit Putus ni jalan lama yang yang selekoh dia tersangatlah extreme.
Sejak ada jalan baru, jalan bukit putus lama semakin dilupakan. Dari keadaan jalan, nampak sangat jarang digunakan. Jalan Bukit Putus ni ada banyak kisah misteri. Yang tahu je tahu. Kalau malam-malam lalu sini memang seram. Setakat ni kami berani lalu siang je kalau laluan utama sesak.
Kami sampai di ATV Kg Jkin Extreme Park cuma ada 2 buah kenderaan je. Kedengaran muzik yang kuat. Entah lagu apa dipasang tak tahu lah. Tak ada pengunjung lansung!. Yang ada cuma pekerja di situ je.
Terjengah jengah kami memanjangkan leher tengok di mana lokasi
Dapor Pompuan Chantek
 yang dikatakan oleh KakRet. Terus encik suami tanyakan pada pekerja di kaunter. Dapor Perempuan Chantek di belakang kaunter je pintu masuknya. Tapi dah tutup pukul 3:00 petang katanya. Kami sampai dah pukul 5 petang! Aiyooo...Tak ada rezeki kamilah mengopi di Dapor Perempuan Chantek.
Lain kalilah ye. Bukan jauh mana, nanti-nanti boleh pergi. Tapi kadang yang dekat tu lah paling lambat nak sampai. Kann...
ATV Kg Jkin price
Alang-alang dah sampai tak kan nak balik dengan kecewa. Kita bergambar lah dulu. Tanya pada kaunter sekali lagi. Kalau nak bergambar di setiap hotspot kena bayar RM5 seorang. Okay, nak! Harga boleh bawa bincang dan berbaloi lah kot.
Kalau nak naik ATV harga lain lah. Dah datang petang macam kurang sesuai pula nak ber ATV. Masuk celah hutan pula tu kan. Risauuu...
Gambar di bawah, pandangan luar tepi Dapor Perempuan Chantek. Tiada penyelerengaraan berlaku disini, maka pokok pokok hidup meninggi diri tanpa dicantas. Kalau kemas bersih mesti cantik ambil gambar disini.
Kami tak masuk pintu depan Dapor Perempuan Chantek. Ikut dari tepi sebelah kiri dalam gambar di atas. Memandangkan tak ada orang, ambil lah gambar juga. Buat penyeri cerita.
Seronok juga kalau dapat mengopi sambil mata layan suasana kehijauan ni. Ada banner digantungkan dimana bermulanya sejarah pembukaan Kg Jkin Extreme park. Saya baru tahu kewujudannya sebelum COVID melanda lagi. Tapi tak pergi pergi pun. Kalau pergi awal-awal dulu pasti lagi menarik sebab semuanya serba baru.
Dah ambil gambar Dapor Perempuan Chantek, kita pun sakanlah bergambar. Dengan tak ada seorang umat manusia pun di situ kecuali pekerja di kaunter dan beberapa orang pekerja yang lain, kami buat ini extreme park macam kami yang punya.
Ikut suka nak posing lama mana tanpa rasa segan. Segan tu nipis lah sikit tak setebal bilamana ramai orang. Puas lah ambil gambar. Tapi lama lama jadi macam kurang selesa sebab kebahangan cuaca.
Cuaca selepas hujan kan dia macam terasa bahang macam tu. Jadi tak lama sangat kami bergambar di situ. Cukup syarat je lah.
Hotspot pertama, tarikan menarik di ATV Kg Jkin Extreme Park. Tempat wajib bergambar katanya lah. Buatlah gaya acah-acah bawa motor sambil tersenyum.
Sebelah hotspot di atas, ada tangga tanpa plastform hujungnya. Tak berani sampai ke penghujung. Kita gayat wak! Sejak bila gayat tak tahu lah.
Naik gunung Datuk
 bergambar atas sekali tu tak gayat pula. Entah apa apa lah!
Selepas turun dari tangga ni, saya naik pula tangga papan warna warni ni. Rasa kurang yakin nak melalui tangga ni. Macam kurang stabil je. Tapi berjaya juga melaluinya sampai ke atas.
Naik tangga, kita masuk pula sampan petak ni. Nampak rupa macam sampan dengan lukisan bendera Negeri Sembilan. Masuklah kita posing dalam ni ala ala naik sampai. Gigil juga kepala lutut bila kena naik atas ni. Goyang goyang platformnya pun.
Dah naik sampan, naik kapal pula. Sebelah perahu di atas ni. Ambil juga berkeping keping gambar disini.
Perasan tak platform ada pintu atas dalam gambar kapal atas ni. Inilah dia pintu ni. Tinggi ye kalau jengah bawah tu walaupun dipenuhi semak samun. Kena berhati hati kalau bergambar di sini. Risau kalau leka terjatuh ke bawah.
Belum habis gayat ambil gambar di pintu ni, sebelah tu ada lagi dasyat gayat dia. Tangga menuju kemana tak tahu. Tangga tiada penghujung. Setakat ni je mampu naik. Lebih dari tu saya tak berani. Sejenis gayat tak boleh bawa berunding dah! Safety first!
Berdekatan dengan tangga ni ada hotspot berbentuk love ni. Bolehlah posing buat mini love ke, big love ke dan macam-macam bentuk love.
Teringin nak naik buaian extreme acah-acah di Bali tapi nak naik ni kena ada pekerja yang uruskan dan pantau. Seorang pekerja pun tak kelihatan. Kita pendamkan saja hajat tu. Ambil gambar je lah buat kenangan. Baru nak berangan naik extreme swing sambil nyanyi buai laju-laju. Cakap je, buatnya tidak!
Dilarang naik tanpa kebenaran. Jangan pandai pandai nanti berlaku sebarang kecederaan sila tanggung sendiri.
Kecewa tak dapat naik buaian extreme, marilah kita beredar. Sebelum tu, ambil gambar sekali lagi bangku yang cantik diperbuat daripada kayu ni dengan kemasan syelek. Kalau jual mahal ni.
Bersebelahan bangku di atas, ada buaian juga. Buaian biasa-biasa. Tak dapat naik buaian extreme, kita naik buaian ni pun bolehlah. Boleh dikatakan kukuh untuk orang dewasa naik.
Jika ada peluang buat aktiviti flying fox zipline ni pun best juga. Lain kali lah ye.
Dah puas hati bergambar, jomlah pulang! Sebenarnya banyak lagi tarikan menarik di ATV Kg Jkin Extreme Park Bukit Putus Seremban ni. Banyak lagi hotspot menarik untuk ambil gambar. Selain makan makan di Dapor Perempuan Chantek, boleh juga menginap di Kg Jkin Resort dalam hutan Bukit Putus ni.
Tak nampak pula resort dia. Masa bergambar di platform atas tu nampak juga laluan bertar di bawah. Laluan ATV sebelum melalui laluan yang lebih mencabar. Menarik tu memang menarik aktiviti di ATV Kg Jkin Extreme Park ni. Cuma kalau buat penyelenggaraan berkala tu lagi bagus lah. Sayang tempat yang menarik ni kalau tak dijaga betul.
Barulah indah khabar indah rupa. Nak ambil gambar pun nampak lebih menarik. Kalau cuaca elok, lighting on point mesti lagi menarik gambar. Effortless nak edit gambar pun. Ini gambar cuaca mendung selepas hujan dia jadi kelam pula. Hentam sajalah labuuu...
Kalau suka buat aktiviti lasak bolehlah ke ATV Kg Jkin Extreme Park. Pastikan pakai baju cerah untuk lebih menonjol dalam gambar. Silap pula saya pakai baju ikut warna tema hutan. Dah nampak tenggelam dalam gambar.
Lagi satu pakai yang cerah biar tak hurung dek nyamuk. Kalau pakai baju hitam, nyamuk pun mengikut nanti.
Lokasi ATV Kg Jkin Extreme Park
361, Jalan Bukit Putus lama Seremban - Kuala Pilah,
70400 Seremban, Negeri Sembilan
Buka : 9:00 pagi


Bab 11 : November 2022

Mari kita melangkah ke bab seterusnya, bulan
November 2022
. Adakah November rain akan berlaku. Sekarang cuaca tak menentu. Kejap hujan kejap panas kejap mendung. Begitulah juga kehidupan kita. adakalanya gembira, adakalanya duka.
Yang menjadikan kehidupan kita indah adalah dengan bersyukur.
وَإِذْ تَأَذَّنَ رَبُّكُمْ لَئِن شَكَرْتُمْ لَأَزِيدَنَّكُمْ ۖ وَلَئِن كَفَرْتُمْ إِنَّ عَذَابِى لَشَدِيدٌۭ
Wa iz ta azzana Rabbukum la’in shakartum la azeedannakum wa la’in kafartum inna ‘azaabee lashadeed
And [remember] when your Lord proclaimed, ‘If you are grateful, I will surely increase you [in favor]; but if you deny, indeed, My punishment is severe.’-
Surah Ibrahim | Ayat 7
Semoga yang baik baik di bulan November ni. Setiap sabtu dalam bulan November ni bakal ada aktiviti penting. 5 November, anak buah nikah. Bertambah lagi anak buah menantu. 12 November, ada mesyuarat penting. 19 November marilah mari kita mengundi.
Fuhh...penuh jadual hari Sabtu!
Page 304/365
Chapter 11
You’re an orchid among weeds
Be yourself and eembracee your uniqueness
Today you are you that is truer than true
No one is you that is ‘youer’ than you
Bulan November 2022 tak ada cuti umum melainkan cuti negeri sempena Hari Keputeraan Sultan Perak dan Kelantan. Selain tu, 8 November akan berlaku gerhana bulan penuh.
Bulan November, baru rancak sikit dunia blog saya. Mood tu dah kembali ke pangkal jalan dah. Kalau tidak, nak jengah blog kawan-kawan pun susah. Bagai ada halangan sebesar gunung.
Terima kasih yang sudi singgah, tinggalkan komen dan bertanya khabar.
Cuti Bulan November 2022/ November 2022 holidays
4 November 2022 (Jumaat)  – Hari Keputeraan Sultan Perak (Cuti : Perak)
11 November 2022  (Jumaat)  –  Hari Keputeraan Sultan Kelantan (Cuti : Kelantan)
12 November 2022 (Sabtu) – Hari Keputeraan Sultan Kelantan Hari Kedua (Cuti : Kelantan)
13 November 2022 (Ahad) – Cuti Hari Keputeraan Sultan Kelantan (Cuti : Kelantan)
Sambutan dan Tarikh penting November 2022
5 November 2022 – Penamaan calon
8 November 2022 – Gerhana Bulan Penuh (November 2022 Lunar Eclipse : Blood Moon/Full moon November 2022)
11 November 2022 – Sambutan Hari Veteran (Veterans Day)
12 November 2022 – Sambutan Hari Penyakit Paru-Paru Berair Sedunia (World Pneumonia Day)
14 November 2022 – Sambutan Hari Diabetes Sedunia (World Diabetes Day)
15 November 2022 – Pengundian awal
17 November – Sambutan Hari Kelahiran Pra-Matang Sedunia (World Prematurity Day)
19 November 2022 – Hari Mengundi PRU15 (November 2022 Election)
19 November – Sambutan Hari Lelaki Sedunia (International Men's Day)
19 November – Sambutan Hari Tandas Sedunia (World Toilet Day)
20 November – Sambutan Hari Kanak-Kanak Universal (Universal Children's Day)
21 November – Sambutan Hari Televisyen Sedunia (World Television Day)
25 November – Sambutan Hari Penghapusan Keganasan Keatas Wanita Antarabangsa (International Day for the Elimination of Violence against Women)
30 November – Sambutan Hari Kesedaraan Mencederakan Diri (Self-injury Awareness Day)
Sabtu pertama November – Sambutan Hari Kanak-Kanak (Children's Day)
Khamis ketiga November – Sambutan Hari Falsafah Sedunia (World Philosophy Day)


Bacaan Doa Sayyidul Istighfar Jawi Dan Rumi, Penghulu Istighfar Serta Maksud

Sayyidul Istighfar
 adalah salah satu doa dan zikir taubat yang sangat digalakkan. Bacaan doa dan zikir Istighfar yang singkat adalah dengan membaca astaghfirullah.
Sayyidul istighfar pula adalah Penghulu Istighfar (The king of istighfar) atau secara sederhana dapat diertikan sebagai istighfar yang paling utama.
baca juga :
bacaan, maksud serta kelebihan istighfar
Maksud Istighfar
Menundukkan hati, jiwa dan fikiran terhadap Allah SWT dalam memohon keampunan atas segala dosa serta kesilapan yang dilakukan.
Selepas selesai mengerjakan Solat Sunat Taubat, umat Islam digalakkan untuk memperbanyakkan membaca istighfar dan meminta ampun kepada Allah SWT.
Istighfar hendaklah di ucapkan sambil menghayati maknanya, iaitu memohon kepada Allah SWT supaya mengampunkan segala dosa yang telah dilakukan.
Ucapan bukan hanya setakat di bibir sahaja, maksudnya bibir mengucapkan istighfar tetapi hati tidak berniat untuk meninggalkan perbuatan maksiat.
Bacaan Doa Sayyidul Istighfar Jawi Dan Rumi
ا
للَّهُمَّ أَنْتَ رَبِّيْ لاَ إِلَـهَ إِلاَّ أَنْتَ، خَلَقْتَنِيْ وَأَنَا عَبْدُكَ، وَأَنَا عَلَى عَهْدِكَ وَوَعْدِكَ مَا اسْتَطَعْتُ، أَعُوْذُ بِكَ مِنْ شَرِّ مَا صَنَعْتُ، أَبُوْءُ لَكَ بِنِعْمَتِكَ عَلَيَّ، وَأَبُوْءُ بِذَنْبِيْ فَاغْفِرْ لِيْ فَإِنَّهُ لاَ يَغْفِرُ الذُّنُوْبَ إِلاَّ أَنْتَ
Bacaan doa Sayyidul Istighfar dalam rumi
Allahumma anta robbii laa ilaaha illaa anta, kholaqtanii wa anaa ‘abduka wa anaa ‘alaa ‘ahdika wa wa’dika mastatho’tu. A’udzu bika min syarri maa shona’tu, abuu-u laka bini’matika ‘alayya, wa abuu-u bi dzanbii, faghfirlii fainnahuu laa yaghfirudz dzunuuba illa anta”
Maksudnya :
Ya Allah Engkau adalah Tuhanku, Tidak ada sesembahan yang haq kecuali Engkau,Engkau yang menciptakanku, sedang aku adalah hamba-Mu dan aku diatas ikatan janji -Mu dan akan menjalankannya dengan semampuku, aku berlindung kepadamu dari segala kejahatan yang telah aku perbuat, aku mengakui-Mu atas nikmat-Mu terhadap diriku dan aku mengakui dosaku pada-Mu, maka ampunilah aku, sesungguhnya tiada yang mengampuni segala dosa kecuali Engkau –
(HR. Bukhari no. 6306)
Kelebihan membaca Sayyidul Istighfar
1. Masuk Syurga
Sayyidul istighfar hadith
Dalam hadith yang merupakan lanjutan dari hadith di atas, Rasulullah bersabda :
مَنْ قَالَهَا مِنَ النَّهَارِ مُوقِنًا بِهَا ، فَمَاتَ مِنْ يَوْمِهِ قَبْلَ أَنْ يُمْسِىَ ، فَهُوَ مِنْ أَهْلِ الْجَنَّةِ ، وَمَنْ قَالَهَا مِنَ اللَّيْلِ وَهْوَ مُوقِنٌ بِهَا ، فَمَاتَ قَبْلَ أَنْ يُصْبِحَ ، فَهْوَ مِنْ أَهْلِ الْجَنَّةِ
Maksudnya :
Barangsiapa mengucapkannya pada siang hari dan meyakininya, lalu dia mati pada hari itu sebelum waktu petang, maka dia termasuk penghuni syurga. Dan barangsiapa mengucapkannya pada malam hari dalam keadaan meyakininya, lalu dia mati sebelum waktu pagi, maka dia termasuk penghuni syurga.
Syurga dijanjikan bagi mereka yang membaca Sayyidul Istighfar tidak mengira waktu.
2. Diampuni Dosa
Istighfar adalah bacaan yang berharap agar kita diampuni dosa-dosanya oleh Allah SWT atas kesalahan dan khilaf yang terjadi. Bacaan ini menandakan betapa kecilnya kita di hadapan Allah. Kita, manusia, adalah tempatnya khilaf dan salah. Dengan membaca istighfar, kita berharap dosa-dosa kita itu diampuni.
3. Satu bentuk syukur atas segala Nikmat yang Allah SWT berikan
Dalam bacaan Sayyidul Istighfar juga terdapat pengakuan atas nikmat yang diberikan Allah SWT kepada umat Islam. Membaca istighfar ini juga merupakan bentuk wujud syukur manusia pada Allah SWT.
sumber :
akuislam
,
semuanyajdt


Filem Belaban Hidup: Infeksi Zombie (Astro Citra)

Tonton
Filem Belaban Hidup: Infeksi Zombie
 ("Perjuangan Hidup: Jangkitan Zombi" atau "Zombie Infection: Fight For Life") bersiaran pada hari Sabtu, 19 November 2022 pukul 9:00 malam di saluran 108 Astro Citra.
Belaban Hidup: Infeksi Zombie sebuah filem indie seram yang menampilkan pelakon pelakon hebat beberapa buah negara termasuklah Malaysia dan Indonesia.
Filem Belaban Hidup: Infeksi Zombie berjaya dicalonkan dan merangkul 20 anugerah filem terbaik kategeri filem paling , filem seram terbaik, pemilihan rasmi di pesta filem di seluruh dunia seperti di Singapura, Jepun, Mexico, India, Rusia, Amerika Syarikat, Australia, Sepanyol, Filipina dan Sabah.
FILEM BELAPAN HIDUP: INFEKSI ZOMBIE
Waktu siaran : Sabtu, 19 November 2022, pukul 9:00 malam
Siaran TV : Astro Citra (CH108)
Pengarah : Ray Lee
Penulis skrip dan Idea Asal : Ray Lee & Misha Minut
Produksi : Hornbill Films Harry Aziz Entertainment
Genre : Seram
PELAKON DAN WATAK
Puteri Adrianna sebagai Sona
Altimet sebagai Sukma
Pablo Amirul sebagai Gadang
Faha Azhar sebagai Farish
Reyza Fenge sebagai Rey
Katrina Grey sebagai Christina
Cast Kazama sebagai Ichai
Ray Lee Voon Leong sebagai Kunyo
Ichak Mandie sebagai Lenggit
Leighton Manjah sebagai Apai Ujang
Anna Melissa sebagai Jawai
Nelissa Nizam sebagai Ayu
Hakim Nordin sebagai Hakim
Priscillia Olivia sebagai Zombie
Sharlene Ormilla sebagai Mayang
Cassidy Panggau sebagai Sidi
Misha Minut Panggau sebagai Ibu Rey
Tegar Septian sebagai Jokowi
Weeam Shawaheen sebagai Dr. George
Noel Tony sebagai Engkule
Pekin Ibrahim sebagai SWAT
Yuyue Madius sebagai Kina
Zeina Debo sebagai Isteri Dr.George
SINOPSIS BELAPAN HIDUP: INFEKSI ZOMBIE
Kisah tentang eksperimen biologi secara haram oleh sekumpulan penganas orang asing telah mengakibatkan malapetaka besar apabila bumi Borneo berada dalam keadaan kronik selepas penduduk di situ diancam virus ala fenomena zombi.
Keadaan menjadi epidemik selepas wabak ini merebak dengan pantas dan gagal dikawal. Pencetus eksperimen itu, Dr George (Orang Russia) dan kumpulannya memindahkan operasi mereka dari Pulau Comoros ke Pulau Borneo.
Sekumpulan anak yatim dan orang asli telah diperdaya oleh Dr.George dan dijadikan bahan ujikaji mereka. Namun, selepas mengetahui bahawa ada kemungkinan mereka akan dibunuh, mereka cuba melarikan diri ke dalam hutan untuk mendapatkan pelindungan daripada puak-puak Iban yang menetap di pendalaman.
Malangnya, kedatangan mereka itu mengundang syak wasangka apabila penduduk Iban di dalam hutan itu turut menjadi mangsa serangan mayat hidup itu.


Filem Belenggu Di Pawagam 24 November 2022

Tonton
Filem Belenggu

(Barbarian Invasion)
mula ditayangkan pada 24 November 2022 di pawagam seluruh Malaysia. Filem Belenggu dibintangi Bront Palarae, Tan Chui Mui, Pete Teo, James Lee, Nik Hadiff Dani, Zhiny Ooi, Mano Maniam, Wai Hoong dan ramai lagi.
Filem Belenggu, sebuah filem Tan Chui Mui
FILEM BELENGGU
Tarikh Tayangan : 24 November 2022
Penulis skrip : Tan Chui Mui
Pengarah : Tan Chui Mui
Produksi : Da Huang Pictures
Genre : Aksi, Drama
PELAKON DAN WATAK
Bront Palarae sebagai Adnan
Tan Chui Mui sebagai Lee Yoon Moon
Pete Teo sebagai Roger Woo
James Lee sebagai Master Loh
Wai Hoong Wong sebagai Ah Hoong/ Assassin
Zhiny Ooi sebagai Cathy
Nik Hadiff Dani sebagai Yu Zhou
Mano Maniam sebagai Monk
Clarence Chua sebagai Tuah
Aaron Chung sebagai Alywnn
Cassandra J Poyong sebagai Ah Mei
Lim Xue Qian sebagai Snakehead
Doris Par sebagai Mai
Chua Jing Xuan sebagai Ah Ling/ Singer/ Crew
Ayez Shaukat Fonseka sebagai Kidnapper 2 (Wolf)
SINOPSIS FILEM BELENGGU
Moon Lee, pelakon pemenang anugerah yang terkenal, telah menjadi ibu sepenuh masa setelah bercerai dan bersara.
Terdesak untuk mendapatkan kembali kepercayaan dirinya, dia telah mengambil peluang bekerja dengan kolaborator lama, pengarah Roger Woo, sekali lagi. Tapi kali ini, Roger Woo menjadikannya sebagai pelakon utama dalam filem seni mempertahankan diri.
Watak itu memerlukan latihan yang luas dan walaupun Moon pada awalnya tidak pasti mengenainya, dia meninggalkan anak lelakinya yang masih muda dalam jagaan pembantu Roger dan fokus menjalani latihan yang tidak akan dapat dilupakan.
Sebaik sahaja dia mula mendapatkan kepercayaan diri, Roger memberitahunya satu-satunya cara filem ini dapat bergerak maju adalah dengan menjadikan bekas suaminya, Julliard, sebagai pelakon utama lelaki.


BTS x Snickers Label Never Mind

Semasa pulang ke kampung minggu lepas, perut meminta minta supaya di isi. Laparlah tu bila hujan. Nak singgah beli malas pula hujan-hujan. Tak boleh jadi ni, perut dah sebu masuk angin. Encik suami singgah 7E nak membeli roti.
Saya kirim beli chocolate snickers. Ada tenaga sikit makan chocolate kan. Masuk kereta, encik suami bagi BTS x Snickers Label Never Mind. Teringat haritu blogger
KakSha beli Snickers BTS
 ada label kata kata motivasi yang berbeza-beza pada setiap pek.
Sejak bila BTS dan Snickers Malaysia berkolaborasi pun tak tahu lah. Rasanya macam dah lama sejak Oktober atau September entah. BTS Army mesti sibuk mengumpul label setiap pek kan. Edisi terhad ni dah tentulah terlajak laris dan trending.
BTS jarang tak trending. BTS x Snickers didatangkan dalam pek warna ungu. Chocolate Snickers yang kaya dengan kacang. Dulu masa gigi muda lagi, syoklah makan jenis chocolate ada kacang banyak.
Sekarang ni gigi dah tua banyak ragam, bila nak makan chocolate yang berkacang rasa bencinta pula. Tambah pula macam manis sikit.
Rasa sekali cukuplah. Pek BTS x Snickers Label Never Mind ni saya buang terus. Tak kuasa nak simpan. Bukan BTS Army. Minat tu minat tapi nak simpan tu memang taklah. Rajin saya cukup setakat makan je. Nak simpan pek dia tak rajin. Hihi...
BTS x Snickers where to buy?

Boleh beli di 7E
BTS Snickers chocolate price
Lebih kurang RM3 lebih


Buah Kecubung Namanya

Eh, buah apa ni? Ambil gambar dulu lah. Boleh buat modal dalam blog kan. Dengan bantuan google, akhirnya saya dapat cari nama buah ni. Namanya buah kecubung. Pertama kali dengar buah kecubung. Pertama kali juga tengok buah kecubung.
Rupa paras buah kecubung berwarna hijau, berbentuk bulat dan berduri yang tidak tajam. Lupa pula saya nak ambil dan belah untuk tengok apa isi dalam buah kecubung ni. Pokok dan daunnya macam pokok terung.
Dari pembacaan saya, buah kecubung ni bahaya sebab boleh memabukkan dan menyebabkan halusinasi. Tapi buah kecubung ada khasiatnya tersendiri dalam bidang perubatan. Setiap tumbuhan tu mesti ada khasiatnya tersendiri.


Sesekali Perlu Juga Bersihkan Keyboard Komputer

Ishh..geram pula dengan keyboard ni. Keyboard tidak berfungsi dengan betul, ada yang kena ketuk dua tiga kali baru hurufnya muncul di paparan skrin. Nak kata sangkut, dah dibersihkan sedut habuk guna vacuum.
Tak boleh jadi macam ni. Minta tolong encik suami bersihkan keyboard. Cara bersihkan keyboard komputer/pc dengan lebih berkesan kena tanggalkan semuanya bersihkan satu persatu. Lagi puas hati.
Tapi cara bersihkan keyboard komputer/pc/laptop yang biasa orang buat dengan lap guna kain microfiber atau jika ada kesan yang susah tanggal gunakan kapas/kain yang dititiskan dengan alkohol.
Saya guna cara yang susah sikit tapi lebih puas hati dengan hasilnya. Kalau ada banyak masa dan rajin, boleh guna cara bersihkan keyboard macam saya. Gerenti puas hati!
Tanggalkan keyboard dengan menggunakan alatan khas untuk memudahkan proses menangggalkan huruf pada board. Alatan jenis plastik dan juga besi saya dapat percuma semasa membeli keyboard. Selain alatan, dapat juga spare switches keyboard.
Kalau rosak boleh replace. Disebabkan semuanya masih elok berfungsi. Jadi hanya perlu bersihkan dari habuk yang tak diundang sahaja.
Mula-mula bersihkan board, lepas tu barulah bersihkan huruf satu persatu dengan menggunakan kain microfiber. Pastikan sebelum tanggal tu, ambil gambar penuh full keyboard sebagai rujukan untuk pasang semula hurufnya supaya nanti tak silap letak huruf. Silap letak huruf, naya nanti taip lain keluar lain.
Dah siap bersihkan, barulah senang hati nak menaip dengan lancar. Bukannya habuk ke apa. Tak tahu lah sebab apa. Saja meminta minta untuk dimanja agaknya.
Saya guna Spectre Pro RGB Mechanical Keyboard, hadiah dari encik suami beberapa tahun lepas. Masih kuat dan tak banyak ragamannya. Keyboard paling sesuai untuk kerja kerja menaip, main game dan sesuai untuk kegunaan waktu malam sebab ada RGB LED.
Sebelumnya saya guna
wireless keyboard
 yang lebih mesra digunakan tanpa wayar dan juga kurang bunyi menaip. Dah beralih tuan dah keyboard tu. Guna Spectre Pro RGB Mechanical Keyboard lebih mesra jari jemari lagi.
Spectre Pro RGB Mechanical Keyboard
 Features
104-Key / Tenkeyless
Standard US ANSI Keyboard Layout
Volume Wheel w/ RGB LEDs
RGB LED Side Underglow
Outemu Mechanical Switches
16.8 million RGB Per-key Customization
Replaceable Switches w/ Spare Switches & Tools Included
Non-Fade Double-shot ABS Keycaps
1.8m Detachable Braided USB-C Cable
N-key Rollover, 1000Hz Polling Rate
Software
Macro Recording
Macro Assignment
Custom User Profiles
Customizable Per-Key RGB Lighting
Warna RGB LED tu boleh tukar mode warna menggunakan software. Menarik sangat.


Cuci Kasut Putih Dengan Blue Stick Soap, Cepat Bersih!

Kasut Stan Smith
 pemberian encik suami dah serupa belacan. Sejak pakai lansung tak berbasuh. Lenjan selagi tak kotor teruk. Tapi sakit juga mata memandang kalau dah rupa begini punya comot. Nak basuh, tiba tiba jadi pemalas.
Teringat pernah beli
blue stick soap
 di Mr DIY. Tapi blue stick soap ni produk Daiso rasanya. Dah beli punya lah lama, dekat setahun juga tapi belum pernah guna lagi. Inilah masa yang terbaik untuk kita cuba. Ayuh!!!
Rupa pek blue stick soap. Harga blue stick soap ni seingat saya lebih kurang RM4 lebih kot. Ke lebih sebab kalau di Daiso RM5 something kan.
Cara nak cuci kasut putih, ikut je arahan pada pek. Saya basahkan air pada permukaan kasut, kemudian gosok blue stick soap dan berus dengan menggunakan berus gigi yang dah tak guna. Jangan pula guna berus gigi yang sedang guna tu. Nayaaaa...
Sebelum dan selepas, flawless teruk rupa kasut saya
Begitulah hasilnya selepas di cuci. Lupa pula nak letak tulisan sebelum dan selepas. Itu saya cuba cuba je dan gosok manja-manja je. Bersih bukan main lagi. Belum lagi gosok beria dan bersihkan secara teliti, mesti nampak macam kasut baru.
Ada juga cari kedai cuci kasut tapi di Cyberjaya tak silap. Entah bila nak kesana tak tahu lah. Cuci sendiri lah ye.
Blue stick soap bukan sekadar untuk mencuci kasut putih. Boleh guna untuk cuci pada kolar dan lipatan lengan baju putih yang kotor. Boleh cuba, modal tak besar.
baca juga :
cara hilangkan kotoran dan kesan kuning pada baju putih
Kasut saya bukan warna putih, warna krim macam tu sebab tu tak nampak putih betul. Kira mudah juga guna blue stick soap ni untuk menanggalkan kotoran degil. Ke ada yang dah tahu? Saya je terlambat guna.


Cara Dan Kelebihan Sedekah Al Fatihah Untuk Diri Sendiri

Surah Al-Fatihah (سورة الفاتحة) adalah pembukaan surah yang diturunkan di Makkah dan diturunkan selepas Surah Al-Muddathir. Dinamakan Al-Fatihah (Pembukaan) kerana ia dijadikan sebagai pembuka dan permulaan Al-Quran.
Surah Al-Fatihah merupakan surah pertama yang diturunkan lengkap keseluruhan ayat bagi sebuah surah dan termasuk dalam golongan surah Makkiyyah. Surah Al-Fatihah juga dinamakan Ummul Quran (ام القــرآن – Ibu Quran) atau Ummul Kitaab (ام الكتاب – Ibu Kitab) kerana ia merupakan ibu atau induk kepada semua isi Al-Quran dan menjadi inti sari dari kandungan Al-Quran itu sendiri.
Surah ini turut dinamakan As-Sab’ul Matsaani yang bermaksud tujuh yang berulang-ulang kerana ayat ini diulang-ulang bagi setiap solat. Surah Al-Fatihah mempunyai 7 ayat.
Lazimnya, Surah Al-Fatihah dibaca ketika mendirikan solat ataupun untuk yang meninggal dunia. Pernah kah kita terfikir untuk sedekah menghadiahkan Surah Al-Fatihah kepada diri sendiri?
Jika belum, amalkanlah mulai hari ini kerana ini adalah makanan yang baik bagi roh kita, iaitu zikir-zikir dan Al-Fatihah. Ia adalah sebaik-baik hadiah untuk Rohani kita.
Cara sedekah Al-Fatihahuntuk diri sendiri
Setiap pagi selepas bangun tidur
1. Beri salam pada diri sendiri dahulu.
2. Lalu panggil nama penuh kita dengan lembut sebanyak tiga kali.
3. Kemudian sentuh dada kiri (jantung) sambil mengucapkan ‘Alhamdulillah’
Katakanlah :
Aku hadiahkan Al-Fatihah ini untuk diriku sendiri, zahir dan batinku, Ya Allah jagalah hamba-Mu ini, lindungi hamba-Mu, jadikanlah hamba penjemput rezeki Allah yang berlimpahan seperti air sungai yang mengalir tiada hentinya. Aamin Ya Allah.
4. Lalu baca surah Al-Fatihah sekali.
Amalkan bermula hari ini kerana mungkin sudah lama atau tidak pernah kita menghadiahkan Al-Fatihah buat diri sendiri dan nikmati rasanya.
Rasulullah SAW bersabda yang bermaksud :
Barang siapa yang menyampaikan satu ilmu saja dan ada orang mengamalkannya, maka walaupun yang menyampaikan sudah tiada (meninggal dunia), dia akan tetap memperoleh pahala.-
HR. Al-Bukhari

Antara kelebihan membaca surah Al-Fatihah
Membaca surat Al-Fatihah mendapat pahala seperti membaca sepertiga Al Quran.
Setiap satu ayat dari Al-Fatihah menjadi penutup satu pintu neraka.
Diampuni dosa.
Diterima kebaikan.
Terlepas dari azab kubur, azab neraka dan azab hari kiamat.
Berjumpa dengan Allah sebelum para ambiya dan para aulia.
Mendapat darjat yang tinggi dalam syurga.
Orang yang membaca Al-Fatihah umpama menyedekahkan emas di jalan Allah.
Rumah yang dibacakan surah al-Fatihah dan surah al-Ikhlas tidak akan ditimpa kefakiran dan banyak kebaikan.Untuk membuka pintu rezeki yang luas dan mempermudah segala urusan hidup serta terhindar dari segala kesulitan. Insya Allah akan dimakbulkan Allah SWT.
Sesetengah ulama mengesyorkan membaca Al-Fatihah sebanyak 40 kali setiap kali selesai solat Maghrib dan solat sunat. Insya Allah hajatnya akan dikabulkan.
Sesiapa mengamalkan bacaan Al-Fatihah sebanyak 20 kali setiap selesai solat fardhu lima waktu, maka Allah SWT luaskan rezekinya, baiki akhlaknya, mudahkan urusannya, hilangkan kesusahannya, anugerahkan apa yang diimpikan, dapat berbagai berkat dan kemuliaan, jadikan ia berwibawa, berpangkat luhur, penghidupan baik dan anak-anaknya pula terlindung dari kemudaratan dan kerosakan serta dianugerahkan kebahagiaan dan sebagainya.
70 kali dibaca setiap hari, ditunaikan hajat, dimenangi dari musuh dan pendengki.
Sesiapa yang membaca ‘Al-Fatihah’ 1 kali di waktu hendak tidur, Surah ‘Al-Ikhlas’ sebanyak 3 kali dan ‘Mu’awwidzatain’ (Surah Al-Falaq dan surah An-Nas) 1 kali, sebelum tidur. Insya Allah maka ia akan terpelihara dan selamat daripada segala perkara dan ancaman seperti mimpi buruk, gangguan syaitan, kecurian, kebakaran dan malapetaka, selain daripada ajal.
Amalkan membaca Al-Fatihah saat hendak tidur, diikuti membaca Surah Al – Ikhlas tiga kali, Surah Al -Falaq dan Surah An – Nas , insya – Allah akan aman tenteram dan dijauhi dari gangguan syaitan.
Semoga bermanfaat dunia akhirat.
sumber :
sinarharian
 |
majalahsinar


Cara Hilangkan Dakwat Mengundi Di Jari Dengan Mudah Dan Cepat

19 November 2022
Hari Malaysia Memangkah
. Maka, media sosial akan dibanjiri dengan gambar-gambar jari berdakwat kekal selepas memangkah iaitu mengundi. "Undi is done". Ramai yang tak sabar nak mengundi ke tu?
Dakwat kekal mengundi di jari ni sikit punya lama nak hilang. Bukan sekadar lama nak hilang, kulit jari akan jadi kering dan nampak buruk. Selepas mengundi nanti boleh gunakan cara hilangkan dakwat kekal mengundi di jari dengan mudah dan cepat.
Walaupun caranya tak lah terus hilangkan sekelip mata tapi dakwat akan jadi lebih pudar dan semakin hilang dengan cepat. Daripada dibiarkan dakwat kekal tu berminggu minggu pada jari, lebih baik kita hilangkan segera.
Tujuan jari dicelup dalam dakwat kekal ni untuk mengelakkan sebarang jenis penipuan pilihan raya. Begitulah ceritanya.
Cara hilangkan dakwat kekal mengundi di jari dengan mudah dan cepat hilang
Ada beberapa cara untuk hilangkan kesan dakwat kekal pada jari selepas mengundi. Yang terpaling popular dan berkesan adalah cara pertama dan kedua.
Cara pertama
Sediakan :
Mangkuk kecil
Clorox
Air suam
Buah Lemon
Pelembap
Bancuh clorox dan air suam dalam mangkuk. Rendamkan jari dalam bancuhan clorox dan air suam. Ambil potongan buah lemon dan gosok gosok pada jari sehingga kesan dakwat pudar dan hilang. Kemudian sapukan pelembap selepas menghilangkan dakwat untuk mengelakkan kulit jari kering. Untuk kulit sensitif boleh cuba cara lain.
Cara kedua
Cara terbaru yang terpaling cepat hilang dengan menggunakan krim hair remover veet, micellar clenasing water Garnier dan kapas muka. Jika ada produk ni dirumah, bolehlah cuba.
Caranya dengan sapukan krim hair remover veet pada jari yang berdakwat, spray micellar cleansing water pada kapas dan balutkan jari. Sambil tu gosok-gosok sampailah hilang. Kesan dakwat pada jari dan kuku pun boleh hilang terus.
Selain cara pertama, juga boleh guna cara hilangkan dakwat kekal mengundi di jari dengan bahan-bahan yang lain seperti :
Ubat gigi
Hand sanitizer
Penanggal pengilat kuku
Untuk bahagian kuku boleh gunakan nail buffer jenis nano glass. Selain cara di atas, ada cara lain untuk hilangkan dakwat kekal pada jari yang lebih berkesan? Kongsikan dalam kotak komen dibawah.


Cara Hilangkan Kotoran Dan Kesan Kuning Pada Baju Putih

Cara nak hilangkan kotoran pada baju putih senang je rupanya lebih senang kalau guna sabun mandi yang diparut. Rendam je dengan sabun mandi yang dah diparut tu beberapa jam dalam mesin basuh, lepas tu on je mesin basuh. Memang hilang putih bersih bahagian kolar dan lengan baju yang berlipat tu.
Sebelum ni encik suami bawa lab coat balik rumah, sental dengan sabun buku mandi tu. Pun hilang juga tapi sakit tanganlah sikit sebab kena gigih juga nak menyental tu. Alang alang nak basuh cadar putih dan fabrik putih yang lain, gigih juga lah saya parut sabun mandi untuk menyenangkan penggunaan akan datang.
Saya tengok ramai yang guna cara macam ni untuk basuh baju sekolah. Jadi, saya pun cubalah juga. Tak cuba tak tahu kan. Saya beli sabun fruitale bauan strawberry warna merah jambu.
Ternyata berkesan sekali. Seperti magis, hilang terus kesan kotoran pada kolar lab coat.
Yang tak menjadinya untuk hilangkan kesan kuning yang lama pada baju putih. Payah betul nak hilangnya. Pernah guna cara hilangkan kotoran kuning pada baju putih dengan cara rendam dengan cuka, lemon dan air panas. Tak menjadi pulak.
Mungkin nanti boleh cuba cara yang lain seperti dibawah.
8 Cara hilangkan kesan kuning pada baju/fabrik lama dengan menggunakan bahan semulajadi di rumah
1. Cuka putih dan garam
Campurkan setengah cawan cuka putih bersama setengah cawan garam di dalam besen. Letakkan pakaian ke dalam besen dan gosokkan pakaian di dalam besen tersebut selama lebih kurang 30 minit. Kemudian, bilas seperti biasa menggunakan sabun.
Jika kesan kotoran sikit, boleh hilangkan dengan membuat pes campuran kedua-dua bahan seperti di bawah dan gosokkan pada bahagian fabrik yang terkena kotoran.
2. Ubat gigi
Ubat gigi boleh digunakan secara terus pada fabrik menghilangkan kuning pada baju dan menjadikan warna pakaian menjadi lebih cerah. Sebaiknya, gunakan ubat gigi jenis biasa, bukan jenis gel.
Cara : Sapukan ubat gigi pada bahagian yang terdapat kesan kekuningan. Kemudian gosok dengan menggunakan berus gigi yang tidak digunakan. Beberapa ketika kemudian, warna kuning tersebut akan hilang. Bilaskan pakaian seperti biasa untuk menghilangkan kesan ubat gigi tersebut.
Selain kesan kekuningan, ubat gigi juga berkesan untuk menanggalkan kesan kotoran lain seperti lipstick, sos, dan kopi.
3. Jus lemon
Asid yang terkandung dalam jus lemon bertindak sebagai bahan peluntur semulajadi yang membantu menanggalkan dan menghilangkan kesan kuning pada baju serta fabrik.
Cara : Perahkan sebiji lemon pada bahagian yang terkena kesan kotoran. Kemudian, jemurkan pakaian tersebut di bawah sinaran matahari sehingga kering.
Setelah itu, cuci pakaian tersebut seperti biasa sama ada menggunakan cucian tangan mahupun mesin basuh. Kesan kuning akan hilang.
Atau dengan cara
Rendamkan baju di dalam baldi dengan air bersih. Pastikan baju terendam sepenuhnya. Ambil 1-2 biji lemon (keperluan lemon bergantung kepada kuantiti baju) dan perahkan ke dalam rendaman tadi.
Selesai perah, masukkan juga lemon tersebut ke dalam rendaman dan kacau rata. Rendam selama 10 minit sahaja. Jangan lebih tau. Kemudian, lakukan cucian seperti biasa.
4. Pes atau cecair pencuci pinggan
Untuk menghilangkan kesan sambal pada baju, boleh cuba gunakan pes atau pencuci pinggan terus pada kotoran tersebut. Hanya perlu sapu pes pada bahagian yang terkena sambal tadi dan biarkan 15-20 minit.
Selepas itu, cuci seperti biasa.
5. Baking Soda
Selain digunakan sebagai bahan masakan, baking soda juga berfungsi sebagai agen pencuci semulajadi yang berkesan menanggalkan bau dan kotoran secara semulajadi.
Cara : Ambil sedikit baking soda dan campurkan dengan sedikit air. Kacau sehingga menjadi pes. Gosokkan pes tersebut pada baju dan bilas seperti biasa.
Untuk lebih berkesan, boleh juga menggunakan jus lemon yang dicampur dengan baking soda atau garam. Pes ini juga berkesan menghilangkan kesan deodoran yang melekat pada bahagian ketiak baju.
6. Sabun mandi
Sabun mandi jenis pepejal sangat berkesan untuk menanggalkan kotoran dengan mudah, termasuklah kesan kuning pada baju. Boleh guna sabun pelbagai jenama seperti Fruitale, lux, sabun cap kapak, cap buruh dan lain lain jenama.
Cara : Gosokkan saja ketulan sabun ini pada baju dan gosokkan dengan berus. Bilas seperti biasa. Kalau masih belum tanggal, parutkan sedikit sabun tersebut ke dalam besen berisi air. Tambahkan sedikit baking powder atau cuka pun boleh. Rendamkan selama 1-2 jam dan bilas.
7. Denture Tablet
Menurut
Reader’s Digest,
 Denture tablet mempunyai banyak kegunaan lain seperti mencuci coffee maker, termos, kaca, cincin berlian, pasu, tandas, dan pinggan mangkuk enamel.
Denture tablet adalah bahan pencuci dalam bentuk tablet untuk gigi palsu. Banyak dijual di farmasi dan bahan ini amat berkesan mencuci dan menghilangkan kotoran degil pada pelbagai permukaan, termasuklah fabrik.
Cara : ambil 2 tablet pencuci ini dan larutkan ke dalam satu besen air. Rendamkan pakaian dalam larutan ini selama 8-12 jam. Cuci dan bilas seperti biasa dan kesan kekuningan tadi akan hilang sepenuhnya.
8. Peluntur Varnish
Terpaling mudah gunakan serbuk atau cecair Vanish yang mudah didapati di pasaran. Sesuai digunakan pada pakaian putih mahupun yang berwarna.
Cara : Sapukan Vanish pada bahagian fabrik yang mempunyai kesan kuning. Biarkan seketika sekitar 5-10 minit. Kemudian, beruskan sedikit dan bilas. Selepas itu, cuci seperti biasa dengan sabun pencuci.
9. Keringkan di bawah matahari terik
Setelah membersihkan dan siap mencuci baju, jemurkan pakaian di bawah sinar Ultraviolet yang dipancarkan matahari. Ini adalah cara memutihkan baju putih yang mudah, percuma dan tersedia sepanjang tahun di negara kita Malaysia.
8 Cara hilangkan kotoran degil pada baju mengikut jenis kotoran
1. Daki
Kesan daki yang melekat pada kolar baju sekolah, baju kerja, uniform dan sebagainya sememangnya sakit mata bila melihatanya. Boleh gunakan cara mudah untuk membersihkannya.
Cara : Tuangkan sedikit syampu tak kisah jenama apa pun dan gosokkan bahagian kolar baju. Kemudian, bilas dan cuci baju seperti biasa. Untuk lebih jimat, gunakan syampu percuma yang diambil semasa menginap di hotel. Walaupun kurang sesuai untuk rambut tapi berkesan untuk cucian fabrik.
2. Darah
Sekiranya ada kesan darah yang melekat pada fabrik, boleh hilangkan kesan darah tersebut dengan cara dibawah.
Cara : Basahkan bahagian yang terkena darah dan taburkan dengan sedikit garam. Kemudian, gosokkan bahagian tersebut dan kesan darah akan mula tertanggal.
Ulangi langkah yang sama beberapa kali sehingga kesan darah hilang. Kemudian cuci pakaian seperti biasa menggunakan sabun pencuci.
3. Dakwat
Kesan dakwat yanag terkena pada fabrik akan mencacatkan kecantikan fabrik tersebut. Jika ada kesan dakwat, boleh menggunakan beberapa cara untuk menanggalkannya.
Cara :
Pertama, ambil sedikit susu dan tuangkan ke atas kesan dakwat. Biarkan ia terendam seketika dan gunakan span untuk menggosoknya perlahan-lahan.
Cara kedua, boleh menggunakan hairspray dengan menyemburkannya pada kesan tersebut. Biarkan beberapa ketika dan gosokkan dengan kain atau tisu bersih. Ulangi proses yang sama hingga kesan dakwat hilang.
4. Kesan deodoran
Cuka akan membantu melembutkan pakaian sekaligus bertindak sebagai agen penghilang kesan deodoran yang kekuningan dan sedikit keras.
Cara : Celupkan berus gigi terpakai dalam larutan cuka putih dan gosokkan kesan deodoran pada bawah lengan pakaian.
Jika pakaian berwarna gelap, taburkan baking soda pada kesan deodoran sebelum menggunakan cuka seperti langkah di atas.
Kemudian, bilas pakaian dalam air hangat atau panas, sesuai dengan suhu tertinggi yang masih sesuai untuk jenis fabrik pakaian.
5. Tanah/ lumpur
Kesan lumpur jika digosok semasa basah akan menyebabkan kotoran semakin merebak. Jika terkena kesan tanah atau lumpur biarkan kering terlebih dahulu. Kemudian, tanggalkan sebanyak mana lumpur kering tersebut.
Cuci kesan selebihnya menggunakan sabun pencuci biasa dan bilas. Jika masih ada kesan kotoran, boleh cuba menggunakan sedikit cuka dalam cucian.
Jika terdapat kesan rumput,  boleh membersihkannya menggunakan pes ubat gigi  yang bukan jenis geldan menggosoknya. Kemudian, bilas seperti biasa.
6. Minyak hitam/ gris
Untuk menanggalkan kesan minyak hitam yang terlekat pada pakaian, mula-mula gunakan tisu untuk menyerap seberapa banyak kesan yang boleh.
Kemudian, taburkan sedikit tepung jagung atau bedak bayi di atas kesan tersebut. Biarkan seketika dan tanggalkannya semula (secara kering).
Kemudian, titiskan beberapa titik sabun pencuci pinggan mangkuk ke atasnya dan beruskan hingga kesan minyak tanggal sepenuhnya.
7. Gula getah
Jika gula getah melakat pada pakaian, mula-mula cuba sejukkan pakaian tersebut sama ada dengan meletakkan ais pada kawasan tersebut atau meletakkan pakaian tersebut ke dalam freezer (bungkus guna plastik yang bersih).
Bila gula getah menjadi keras, boleh tnggalkan gula-gula getah dengan mudah tanpa meninggalkan kesan pun!
8. Kotoran makeup pada tudung
Jika kerap pakai makeup dan berpeluh akan menyebabkan bahagian tudung di muka akan menyerap peluh dan meninggalkan kesan kotoran. Dah nampak macam tompok tompok basah di bahagian muka tudung.
Caranya sama macam menghilangkan minyak hitam. Cara saya, taburkan bedak bayi secara merata di bahagian kotoran. Titiskan pencuci pinggan kemudian gosok perlahan dan bilas.
Sumber :
siraplimau


Cara Masak Ikan Lais Pais Mudah Dan Semestinya Sedap

Balik kampung tak sah kalau tak jamu selera dengan masakan lauk pauk kampung yang sedap. Walaupun bukan dari hasil tangan mak tapi masak sendiri gunakan bahan dan cara tradisional memang luar biasa sedapnya. Sejak abah sakit, mak dah bercuti masak dah.
Selain lauk kebiasaan, udang galah sungai dan ikan baung. Kali ni rezeki makan ikan lais pula. Ikan lais ni sejenis ikan leper tak banyak isi. Sedap digoreng,
masak lemak cili api
, masak asam atau bakar. Paling suka ikan lais masak pais.
Bahan dia mudah je iaitu garam, cili api, kunyit hidup dan asam. Bahan-bahan saya tumbuk je sebab ikannya sikit. Asam tu boleh guna asam jawa, asam buah belimbing buluh, asam keping atau asam limau. Tak ada stok asam belimbing buluh, saya guna asam jawa je lah.
baca juga :
resipi ikan lais pais
Kemudian sapu rata pada ikan lais, bungkus dengan daun kunyit dan daun pisang. Masak dalam kuali dan tutup. Lepas masak sebahagian baru terbalikkan untuk masakkan sebahagian lagi. Disebabkan ikan lais ni sejenis ikan leper, proses masak tu jadi cepat lah sikit.
Bila buka bungkusan ikan lais pais ni, perghh aroma daun pisang dan daun salai tu terus buka selera tak sabar nak makan. Kat kampung masak versi kurang pedas.
Mak bekalkan ikan lais juga, dapatlah masak kat rumah versi pedas sikit. Kami kan pempedas! Versi pedas dan versi blender. Pun sedap! Bawa bekal daun pisang dan daun kunyit sekali dari kampung. Daun pisang payah nak cari kat bandar. Daun kunyit yang tanam pun segan nak membesar.
Beginilah rupa paras ikan lais. Mungkin tempat lain, lain namanya kot. Tapi orang Segamat panggil ikan lais. Tak pasti berapa harga ikan lais ni. Mungkinkah semahal ikan baung atau ikan patin? Sejenis ikan rare dan susah nak dapat juga.
Dapat ikan lais sungai besar puas hati makan sebab jenis leper kan. Kalau dapat yang kecil tu isinya tak berapa nak ada.


Tatacara 10 Langkah Pengundian Pada Hari Mengundi. Tidak Dibenarkan Membawa Telefon Bimbit

Tarikh mengundi 2022 pada 19 November 2022. Ada yang tak sabar nak memangkah ke tu? Lain macam Pilihan Raya 2022 kali ni. Dapat
cuti umum, gaji awal, bayaran pencen awal, BKM awal
. Bendera pun meriah dengan warna biru merah pelbagai warna.
Walaupun baru je lagi mengundi masa
PRN Johor
 haritu. Tetap balik kampung juga nak mengundi. Ada yang dah lupa lupa ke nak mengundi macamana? Boleh rujuk pada poster Tatacara 10 Langkah Pengundian pada Hari Mengundi
Suruhanjaya Pilihan Raya Malaysia (SPR)
tidak membenarkan pengundi membawa telefon bimbit
 di tempat mengundi jika melanggar arahan ini akan didakwa di bawah Akta Kesalahan Pilihan Raya 1954.
SPR telah menetapkan bahawa pengundi yang membawa telefon bimbit ke tempat mengundi perlu meletakkan telefon bimbit di tempat yang telah disediakan setelah menerima kertas undi dan mengambilnya semula setelah selesai mengundi.
Nampaknya kena tinggalkan telefon bimbit pada ahli keluarga. Kena bergilir gilir mengundi lah macam tu. Risau kalau tinggalkan telefon bimbit terus hilang dari radar.
sumber : SPR
Tatacara 10 Langkah Pengundian Pada Hari Mengundi
MASUK
Langkah 1
Sila masuk apabila dibenarkan oleh Anggota Polis yang mengawal selia pintu masuk.
Langkah 2
Serahkan MyKad/Dokumen Pengenalan Diri dan Slip Semakan (Sekiranya ada) kepada Kerani Pengundian Pertama.
Tunjukkan kedua-dua belah tangan untuk diperiksa.
Langkah 3
Kerani Pengundian Pertama akan memberikan MyKad/ Dokumen Pengenalan Diri pengundi kepada Kerani Pengundian Kedua untukk pengesahan.
Pastikan No. Kad Pengenalan olehKerani Pengundian Pertama adalah TEPAT.
Langkah 4
Bergerak ke hadapan Kerani Pengundian Kedua
Celupkan jari telunjuk tangan kiri ke dalam botol Dakwat Pilihan Raya apabila diminta oleh Kerani Pengundian Kedua.
Langkah 5
Terima Kertas Undi daripada Kerani Pengundian Ketiga
Langkah 6
Bergerak ke meja Ketua Tempat Mengundi (KTM) untuk meninggalkan telefon bimbit.
Langkah 7
Maju ke petak undi dan tandakan”X” pada ruang kosong bersebelahan dengan nama dan simbol calon dalam Kertas Undi dengan menggunakan pen. PILIH SATU CALON SAHAJA.
Langkah 8
Masukkan Kertas Undi dalam Peti Undi yang betul.
Langkah 9
Bergerak ke meja KTM sekali lagi untuk mengambil telefon bimbit.
KELUAR
Langkah 10
Segera tinggalkan Tempat Mengundi setelah selesai mengundi.
sumber :
https://www.spr.gov.my/


Telefilem Cinta Lesen L (TV2)

Tonton
Telefilem Cinta Lesen L
 pada hari Isnin, 28 November 2022 pukul 9:00 malam di Slot Drama On 2 TV2. Telefilem Cinta Lesen L, sebuah telefilem komedi dibintangi pelakon Shah Kimin dan Shiqin Kamal.
Cinta Lesen L, telefilem komedi gandingan Shah Kimin dan Shiqin Kamal
TELEFILEM CINTA LESEN L
Waktu Siaran : Isnin, 28 November 2022, pukul 9:00 malam
Siaran TV : Slot Drama On 2 TV2
Penulis skrip : Wan Saiful Shahrizan & Amni Zahra
Pengarah : Wan Saiful Shahrizan
Produksi : Teccal Sdn. Bhd.
Genre : Komedi
TELEFILEM CINTA LESEN L
Shiqin Kamal
Shah Kimin
Norliza Saleh
Syed Ahmad Nahar
Tyara Daeell Abdullah
SINOPSIS TELEFILEM CINTA LESEN L
Mengisahkan tentang percintaan dua pasangan yang berbeza perwatakan umpama langit dengan bumi. Ain, seorang cikgu di sekolah memandu yang berpewatakan kasar telah jatuh cinta dengan anak muridnya yang merupakan seorang ustaz.


Filem Daddyku Gangster Di Pawagam 1 Disember 2022

Filem Daddyku Gangster
, sebuah filem aksi komedi mula ditayangkan di pawagam seluruh negara bermula 1 Disember 2022. Filem Daddyku Gengster menampilkan pelakon - pelakon hebat Zul Huzaimy, Faizal husein, Adeline Tsen, Jay Iswazir, Ridzuan Hashim, Reen Rahim dan ramai lagi.
Filem Daddyku Gangster mula ditayangkan di pawagam pada 1 Disember 2022
FILEM DADDYKU GANGSTER
Tarikh tayangan : 1 Disember 2022
Pengarah : Ismail Bob Hashim
Produksi : D’Ayu Pictures Sdn. Bhd.
Genre : Aksi Komedi
PELAKON DAN WATAK
Zul Huzaimy sebagai Ray
Faizal Hussein sebagai Karim
Adeline Tsen sebagai Lisa
Jay Iswazir sebagai Pablo
Ridzuan Hashim sebagai Zaki
Reen Rahim sebagai Zack
Zalif Sidek sebagai Bob
Wan Wala sebagai Wan Sado
Azri Iskandar sebagai Remy
Vanidah Imran sebagai Leha
Anggelica Petra sebagai Arisha
Arryan Petra sebagai Aidil
SINOPSIS FILEM DADDYKU GANGSTER
Ray (Zul Huzaimy) adalah seorang ketua kumpulan yang suka mencuri kereta kereta mewah yang diseludup ke Malaysia bersama rakan kumpulannya yang memiliki kepakaran masing masing.
Selain itu, Ray juga turut melibatkan diri dalam underground fight di gelanggang haram milik Pablo (Jay Iswazir). Ray mempunyai sejarah silam dalam hubungan kekeluargaan terutama dengan abang kandungnya sendiri.
Pada malam hari lahir Ray, Remy (Azri Iskandar) abang kepada Ray datang bersama keluarga menyambutnya walaupun layanan Ray dingin terhadap keluarga Remy terutama kedua-dua anak saudaranya, Arisha (Anggelica Petra) dan Aidil (Arryan Petra).
Namun malang tidak berbau, Remy dan isterinya meninggal dunia setelah terlibat kemalangan jalan raya sebaik pulang dari rumah Ray.
Seorang peguam bernama Lisa (Adeline Tsen) yang bertanggungjawab telah menyerahkan hak penjagaan sementara Arisha dan Aidil kepada Ray berdasarkan wasiat daripada Remy. Ray menjadi kurang senang dengan memikirkan hal yang bakal dilalui apabila terpaksa menjaga kedua-dua anak saudaranya itu.
Oleh kerana  Ray terpikat setelah memandang Lisa pertama kalinya, Ray lansung menerima pelawaan tersebut.


Drama Dia Yang Ku Jadikan Suami (Astro Ria)

Tonton
Drama Dia Yang Ku Jadikan Suami
 di Astro Ria. Drama Dia Yang Ku Jadikan Suami episod 1 bermula 23 November 2022 pukul 10:00 malam setiap Isnin hingga Khamis. Drama Yang Ku Jadikan Suami dibintangi pelakon Anna Joblings dan Malek Mcrone.
Drama Dia Yang Ku Jadikan Suami, sebuah drama adaptasi novel novel 'Dia Yang Ku Jadikan Suami' karya Rinsya Chasiani.
DRAMA DIA YANG KU JADIKAN SUAMI
Jumlah episod : 13
Mula siaran : 23 November 2022
Waktu siaran : Isnin-Khamis, pukul 10:00 malam
Siaran TV : Astro Ria
Penulis skrip : Wan Mahani Wan Hassan
Penulis novel : Rinsya Chasiani
Pengarah : Harris Fadzillah
Produksi : Elite Forsure Sdn. Bhd., Global Station Sdn. Bhd.
PELAKON DAN WATAK
Malek Mcrone sebagai Naim Khair
Anna Joblings sebagai Naazneen Fatah
Syazlin Zainal sebagai Hana
Abby Nadzri sebagai Hidayah
Anne Abdullah sebagai Hasanah
Raja Azmi sebagai Anisah
Zulkifli Ismail sebagai Adnan
Sefik sebagai Kapten Adriz
Reza Hasbi sebagai Wan Aakif
Farah Wahida sebagai Arwin Raisha
Raja Azmi
Kuna Muzani
Shah Rezza
Ismail Yaacob
Fiza Thomas
SINOPSIS DRAMA DIA YANG KU JADIKAN SUAMI
Naazneen, seorang gadis yang berdikari mempunyai kisah silam pahit dan menjadikannya memiliki dua personaliti berbeza. Pertemuannya dengan Naim, membuat dirinya tercabar. Penolakan Naim menyebabkan Naazneen bertekad menghancurkan hubungan Naim dengan Hidayah.
Namun rancangan jahatnya memakan diri sendiri. Naazneen menerima untuk berkahwin Naim. Naazneen yang insaf mula berubah menjadi isteri solehah. Namun segala rahsia jahat terhadap suaminya terbongkar. Tiada siapa sudi mendengar penjelasan dan penyesalan hati Naazneen.
Dapatkah Naim menerimanya kembali. Saksikan Drama Yang Ku Jadikan Suami di Astro Ria.


DIY Sticker Label Rempah Ratus Dan Bahan Di Dapur

Seorang Fiza ni kalau ada masa lapang jarang nak berehat. Ada saja kerjanya. Kekok kalau duduk saja. Rasa macam buang masa. Tapi kalau tiba hari malas tu, nak bermalasan sepanjang hari! Sementara tak ada kerja design, kerja review kita buat projek mengemas rumah.
Melihat sticker label rempah ratus yang suram dan ada yang dah comot. Buat design baru alang alang dah mengemas tu kan. Kalau rajin biar rajin terus, jangan nak buat kerja separuh separuh.
Ikutkan malas nak buat, nak order terus je kat shopee. Tapi apa guna beli kalau boleh buat sendiri kan. Jimat dah duit beli dan duit pos. Dengan menggunakan kepakaran yang ada. Ceh..kepakaran lah sangat.
Design sticker dan labelkan ikut senarai rempah ratus mana yang ada je. Lepas tu minta encik suami beli kertas sticker (kertas berpelekat) saiz A4 yang berharga RM1 sehelai. Sebelum ni pernah beli. Tapi itulah entah mana humban kertas sticker tu tak tahu. Ke dah habis entah.
Malas banyak fikir, beli baru je lah. Tapi encik suami beli jenis matte bukan glossy. Tak kisahlah, asalkan boleh print dan boleh lekat.
Sebelum ni pernah
DIY sticker transparent
 dan
DIY sticker label dapur
 biasa. Selepas baru guna kertas sticker. Tapi masa tu tak update dalam blog pula. Saya juga ada kongsikan
template label rempah ratus
, tahun 2015 entry tu. Kalau nak buat label, bolehlah download dan isikan label rempah ratus yang ada di dapur masing-masing.
Bab nak menggunting ni malas. Gigih jugaklah siapkan. Bukan banyak mana pun kan. Herot berot, don't care!
Persembahkan sticker label rempah ratus edisi baru di dapur saya. Kali ni guna bentuk lonjonglah sikit. Macam comel je guna bentuk macam ni.
Berseri lah sikit nampak dah label. Bukannya tak tahu nama setiap barang tu. Saja nak tambah seri dan deko deko dapur. Apa salahnya kan...


Doa Mohon Kepimpinan Yang Baik

Hari mengundi hampir tiba. Dah semak daftar pemilih dan calon Pilihan Raya tempat masing-masing. Kalau belum, silalah berbuat demikian semak di MySPRSemak dan boleh menimbang keputusan nak memangkah calon pemimpin yang baik.
Suasana
Pilihan Raya Umum ke-15 (PRU15)
 agak tegang suasana politiknya. Parti semakin membiak dan calonnya semakin ramai. Marilah kita titipkan doa. mohon kepada Allah SWT yang Maha Mengetahui lagi Maha Bijaksana.
Beberapa doa yang sesuai dibaca oleh kita semua agar Allah SWT mengurniakan kepada kita pemimpin dan kepimpinan yang baik.
sumber : JAKIM
Doa mohon kepimpinan yang baik
Lantiklah untuk urusan kami (pemerintahan) orang-orang yang terbaik dalam kalangan kami. Janganlah Engkau lantik untuk urusan kami orang-orang yang terburuk dalam kalangan kami.
بِسْمِ اللَّـهِ الرَّحْمَـٰنِ الرَّحِيمِ
Doa 1
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya :
Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa. –
Surah al-Furqan (74)
Ibn Kathir dalam menjelaskan maksud “
وَاجْعَلْنَا لِلْمُتَّقِينَ إِمَامًا
” (dan jadikanlah kami imam ikutan bagi orang-orang yang (mahu) bertaqwa), menukilkan pendapat Ibn Abbas, al-Hasan, al-Suddi, Qatadah dan al-Rabi’ bin Anas yang berkata: “Iaitu para pemimpin yang diteladani dalam kebaikan.” (
Lihat Tafsir al-Quran al-‘Azim, 6/134
)
Syeikh al-Maraghi pula menyebut: Mereka juga memohon agar Allah SWT menjadikan mereka sebagai pemimpin yang diteladani ketika menegakkan panji-panji agama dengan menganugerahkan ilmu yang luas serta memberinya taufik bagi mengerjakan amal soleh. (
Lihat Tafsir al-Maraghi, 10/4902
)
Doa 2
اللَّهُمَّ وَلِّ أُمُوْرَنَا خِيَارَنَا ، وَلَا تُوَلِّ أُمُوْرَنَا شِرَارَنَا
Maksudnya :
Ya Allah! Lantiklah untuk urusan kami (pemerintahan) orang-orang yang terbaik di kalangan kami. Janganlah Engkau lantik untuk urusan kami orang-orang yang terburuk di kalangan kami.
Doa 3
اللَّهُمَّ اجْعَل وِلَايَتَنَا فِيْمَنْ خَافَكَ وَاتَّقَاكَ يَا رَبَّ الْعَالَمِين
Maksudnya :
Ya Allah! Jadikanlah kuasa wilayah kami pada orang yang takut kepada-Mu dan bertakwa kepada-Mu, wahai Tuhan yang memelihara dan mentadbirkan sekalian alam.
Doa 4
اللَّهُمَّ لَا تُسَلِّطْ عَلَيْنَا بِذُنُوْبِنَا مَنْ لَا يَخَافُكَ فِيْنَا وَلَا يَرْحَمُنَا
Maksudnya :
Ya Allah! Janganlah Engkau jadikan pemimpin kami – disebabkan dosa-dosa kami – orang yang tidak takut kepada-Mu dan tidak mempunyai belas kasihan kepada kami.
Doa 5
اللَّ
هُمَّ أَبْعِدْ عَنْهُمْ بِطَانَةَ السُّوْءِ وَالْمُفْسِدِيْنَ ، وَقَرِّبْ إِلَيْهِمْ أَهْلَ الْخَيْرِ وَالنَّاصِحِيْنَ يَا رَبَّ الْعَالَمِيْنَ
Maksudnya :
Ya Allah! Jauhkanlah daripada mereka (para pemimpin kami) teman rapat yang jahat dan yang merosakkan. Dekatkanlah kepada mereka orang-orang yang baik dan pemberi nasihat yang baik, wahai Tuhan yang memelihara dan mentadbirkan sekalian alam.
Doa 6
اللَّهُمَّ أَلْهِمْنَا رُشْدَنَا ، وَأَعِذْنَا مِنْ شُرُورِ أَنْفُسِنَا
Maksudnya :
Ya Allah! Ilhamkanlah kepada kami kecerdasan dan petunjuk, serta lindungilah kami dari kejahatan nafsu kami.
Semoga dengan doa ini akan menjadikan diri kita sentiasa berpaut kepada Allah, Tuhan yang Mentadbir sekalian alam, agar kita semua sentiasa berada dalam kebaikan, keamanan dan ketakwaaan di samping Malaysia menjadi negara yang makmur dan harmoni serta kasih sayang antara rakyatnya.
Begitu juga dikurniakan dengan pemimpin dan kepimpinan yang baik, berintegriti serta mampu melaksanakan tugasan dengan amanah dalam mentadbir negara.
Aamiin...
Doa ini berdasarkan hadis yang diriwayatkan daripada Imran bin Husain R.A, bahawa Nabi SAW pernah mengajar bapanya, dua kalimat yang dibaca di dalam doa :
اللَّهُمَّ أَلْهِمْنِي رُشْدِي، وَأَعِذْنِي مِنْ شَرِّ نَفْسِي
Maksudnya :
Wahai Allah! Ilhamkanlah kepadaku kecerdasan dan lindungilah aku dari kejahatan nafsuku.
Riwayat al-Tirmizi (3483), al-Tabarani dalam al-Du’a (1393), al-Bazzar (3580) dan al-Baihaqi dalam al-Asma' wa al-Sifat (894)
Syeikh al-Mubarakfuri menyebut, yakni berikanlah taufik padaku kepada al-rusyd iaitu petunjuk kepada kebaikan. Dan lindungilah aku dari kejahatan nafsuku, yakni peliharalah aku dari kejahatannya di mana ia adalah tempat tumbuhnya perkara-perkara yang keji. (
Lihat Tuhfah al-Ahwazi, 9/455
)
sumber :
muftiwp


Donashi (Mini Donut) Big Apple

Malam semalam TERpergi IOI City Mall. Ehh..bukan pergi saja-saja. Tujuannya nak membeli
Internal SSD (Solid State Drives) untuk komputer. SSD yang sedia ada ni corrupt lah pula. Dah beberapa buat hal.
Jenuh juga encik suami nak format komputer. Mujurlah juga encik suami tahu bab-bab komputer, bolehlah baiki sendiri. Agaknya sebab guna jenama biasa-biasa je kot. Tak boleh pakai lama. Padahal rasanya baru je tukar baru dalam tahun lepas ke tahun ni entah.
Dah kena tukar baru pula. Biasanya kalau beli barang komputer ni, suka membeli di ALL IT Hypermarket IOI City Mall. Situ je ada cawangannya selain HQ di Plaza Low Yat. Tak kan nak ke Plaza Low Yat yang penuh sesak tu. Baiklah kita pergi IO City Mall lebih dekat dan lebih selesa nak membeli pun.
Beli SATA SSD WD Blue SA510 500GB dengan harga RM229. Tak pasal-pasal melayang duit sebanyak itu. Beli yang bagus sikit alang-alang tu. Pelaburan untuk kegunaan takpe lagi kan. Harap jangan buat hal lagi sudah.
Panjang pula mukadimah entri. Layankan je lah ye. Perempuan ni kalau dah mula bercakap payah nak berhenti. Hihi...
Sebelum balik, rasa macam nak membeli sesuatu buat makan-makan dalam kereta. Dah berjalan ni cepat betul rasa laparnya tu. Maka, belilah donashi atau dipanggil mini donut big apple. Mudah nak makan dalam kereta.
Mini donut big apple ni salah satu menu big apple yang saya suka. Mudah nak makan dan banyak pilihan. Kadang pening nak pilih kan. Beli yang ni senang, tak payah pilih pilih. Ada 9 biji donashi.
Mini donut big apple price lebih kurang RM12 lebih macam tu. Saiz yang sesuai untuk budak budak makan juga. Manis tu dah tentu tapi ada juga yang tak manis sangat. Alah, sesekali manis manis buat raso raso.


Makan-Makan Di Dookki Korean Topokki Buffet, IOI City Mall Putrajaya

"Ucu, Jom pergi Dookki", anak buah yang kerja di Putrajaya tiba-tiba Whatsapp. Kebetulan encik suami off day semalam. Rezeki anak buah dan rezeki kami lah dapat berDOOKKI di Korean Topokki Buffet Restaurant, IOI City Mall Putrajaya.
Kemain jauh lagi kami makan petang merangkap makan malam. Dari Seremban ke Putrajaya nun. Ini kali lah kita makan-makan di Dooki. Sebelum ni dia mengajak kita tak dapat nak pergi. Lepas ambil dia balik kerja, kami terus menuju ke Dookki Korean Topokki Buffet, IOI City Mall Putrajaya.
Lega bila tengok dari luar tak ramai orang. Dookki Korean Topokki Buffet ni kalau hari biasa tak ramai orang kata. Hujung minggu jangan haraplah nak nampak meja kosong. Itu yang dia beria ajak pergi makan bila hari bekerja.
Saya kalau jenis kedai makan beratur memang tak rajin nak beratur dan tak selesa sesak ramai orang. Bila tak ramai dan banyak meja kosong. Selesa sikitlah nak makan dan nak lepak lama.
Dookki Korean Topokki Buffet (Authentic Korean Restaurant from Korea)
 Dookki Korean Topokki Buffet, sebuah restaurant yang berasaskan makanan Korea yang sangat popular iaitu topokki. Hidangan topokki sedikit berbeza daripada kebiasaan sebab dihidangkan secara buffet. Dookki pula maksudnya dua hidangan dalam bahasa Korea.
Topokki/ Teokbokki/ Tteokbokki (떡볶이)
Topokki/ Teokbokki/ Tteokbokki (떡볶이) juga dikenali sebagai Rice Cake kerana ianya diperbuat daripada beras. Topokki merupakan makanan popular Korea yang menjadi kegemaran orang Korea. Topokki didatangkan dalam pelbagai bentuk dan mempunyai sejarah yang agak panjang ceritanya.
Nak tahu sejarah topokki, boleh sambung baca dibawah ini.
Sejarah Topokki/ Teokbokki/ Tteokbokki (떡볶이)
Topokki/ Teokbokki/ Tteokbokki (떡볶이) adalah sejenis makanan jalanan (street food0 tradisional Korea yang boleh dibeli dari gerai jalanan juga dipanggil “pojangmacha” dalam bahasa Korea. Sejarah tteokbokki membawa kepada lewat Dinasti Joseon.
Terdapat banyak tekaan dan kontroversi tentang asal usul sebenarnya. Menurut data bibliografi, teokbokki pertama dalam sejarah Korea dikatakan muncul dalam buku masakan bernama “시의정서 (Siui jeongseo)” ditulis ketika lewat zaman Dinasti Joseon.
Walau bagaimanapun, berdasarkan fakta yang tteok (bahan utamanya, juga dikenali sebagai kek beras) diperkenalkan sebelum zaman Tiga Kerajaan, adalah mungkin untuk diandaikan yang sejarahnya adalah lebih lama daripada apa yang dijangka.
Tteokbokki turut dijumpai dalam rekod perubatan: buku yang diberi nama “신뇨찬요 (Shingnyo chanyo)” ditulis oleh Jeon Sunui, pegawai perubatan pada zaman Dinasti Joseon (1460). Tujuan buku ini ditulis adalah untuk merawat pesakit melalui makanan dan tteokbokki adalah sebahagian daripadanya.
Tteokbokki juga adalah sebahagian daripada juadah santapan diraja Korea pada zaman Dinasti Joseon. Sementara tteokbokki versi moden adalah kemerahan dan pedas, versi asalnya adalah perang dan rasa biasa. Ia dikenali sebagai "궁중 떡볶이 (gungjung tteokbokki)", Tteokbokki Istana.
Seperti namanya, gunjeon tteokbokki adalah contoh makanan mewah Korea. Ia terdiri daripada gabungan tteok, daging, sayuran dan pelbagai jenis bahan perasa. Selepas gochujang (pes pedas Korea yang diperbuat daripada cili) diperkenalkan akibat pengaruh Jepun pada zaman Joseon, tteokbokki menjadi merah dan pedas.
Adalah dipercayai yang peralihan utama daripada tteokbokki biasa kepada pedas berlaku sekitar 1950-an selepas kemerdekaan Korea. Pada masa kini, kebanyakan tteokbokki dijual yang di gerai adalah merah dan pedas.
Tteokbokki, kini, sering dianggap sebagai hidangan jalanan yang boleh didapati di gerai tepian jalan (pojangmacha) dan bar snek kecil. Kebelakangan ini, walau bagaimanapun, terdapat usaha menjadikan tteokbokki daripada hidangan jalanan kepada francais makanan.
Ini disebabkan permintaan makanan tersebut secara berterusan di kalangan penduduk Korea. Tteokbokki kini dianggap oleh sesetengah orang mempunyai potensi besar untuk dijadikan perniagaan besar. Maka, banyak restoran rantaian dan pelbagai jenama yang menjual tteokbokki hmuncul sejak 2009.
Tambahan pula, terdapat usaha untuk menjadikan tteokbokki dikenali seluruh dunia di pasar raya makanan antarabangsa. Kerajaan Korean telah mewujudkan makmal tteokbokki pada 2009 dalam usaha mengglobalkan makanan tersebut dan menyediakan sokongan teknikal untuk pemantapannya.
Setiap tahun, lebih kurang satu bilion won Korea dibelanjakan untuk projek kerajaan ini untuk menjadikan tteokbokki menjadi produk antarabangsa. Untuk mencapai hasrat tersebut, terdapat penyelidikan dalam kajian pasaran, pembuatan sos, jenis kek beras dan kaedah masakan untuk menyesuaikannya kepada negara-negara lain.
Ejaan “topokki” diberikan secara rasmi oleh institut ini untuk memudahkan panggilan kepada pasaran antarabangsa. Hari ini, kebanyakan tteokbokki diperbuat oleh tepung tetapi selepas projek kerajaan tersebut, terdapat usaha untuk menggunakan beras.
Hal ini disebabkan beras dianggap lebih sihat berbanding tepung dan membantu dalam menaikkan pasaran beras tempatan.
Begitulah ceritanya tentang sejarah Topokki/ Teokbokki/ Tteokbokki (떡볶이)
sumber :
chingu topokki
Dookki (dua hidangan)
Restoran Dookki memperkenalkan konsep dua hidangan yang berasal dari Korea Selatan dengan konsep buffet. Konsep Dookki buffet, dua hidangan dimulai dengan hidangan topokki buffet dan berakhir dengan nasi goreng kimchi.

Dookki IOI City Mall menu
Di pintu masuk sebelah kanan restoren tak silap saya ada hidangan bergoreng, bahagian tengah ada pelbagai bahan dookki dan pelbagai pilihan sos.
Makanan Bergoreng
French fries, nuggets, mandu goreng, kimmari/ kimmari (Korean Deep Fried Seaweed Spring Rolls/김말이) dan ayam goreng.
Ada beberapa jenis ayam goreng dengan pelbagai perisa. Boleh cuba ayam goreng korea pedas tapi kata encik suami dan anak buah, ayam gorengnya kurang sedap. Saya tak cuba kalau dah kata kurang sedap kan.
Sos pelbagai pilihan
Boleh ambil pelbagai pilihan jenis sos mengikut selera dan tahap kepedasan masing-masing. Mula-mula sampai di meja, dia akan tanya pernah datang ke tidak. Disebabkan anak buah dah selalu datang, jadi tak kekoklah. Terus anak buah order sup medium pedas.
Untuk pertama kali datang kalau rasa janggal atau blur tak tahu nak order, boleh panggil mana-mana krew restoran yang ada untuk bertanya dan membantu.
Kita akan diberikan sarung tangan plastik bertujuaan untuk menjaga kebersihan semasa mengambil hidangan buffet. Di meja dah tersedia segala alatan untuk memasak dan makan.
topokki buffet
Ada beberapa pilihan air, seingat saya ada air ais lemon tea, green tea dan lagi satu apa entah tak ingat.
Pelbagai pilihan topokki
Pada awalnya krew restoran akan bantu sediakan sup. Dan kita pun ambillah segala mak nenek bahan topokki kegemaran masing-masing. Banyak jenis sayur, bebola dan bahan topokki yang lain. Seafood, kami cuma ambil udang dan kepah. Udang tiada dalam senarai ye.
Cara masak topokkki (hidangan pertama)
Tuangkan sup dalam periuk topokki (disediakan dalam jug atas meja)
Masukkan sos pilihan ke dalam periuk
Masukkan bahan-bahan topokki
Setelah masak, boleh nikmati hidangan topokki
ramyeon topokki
Cara masak nasi goreng (hidangan kedua)
Ambil bahan-bahan buffet untuk membuat nasi goreng
Dengan menggunakan periuk yang sama, tuang minyak bijan dan biarkan panas seketika.
Masukkan sos
Masukkan bahan-bahan yang telah diambil bersama nasi. Kacau rata dan sedia untuk dinikmati
nasi goreng kimchi, hidangan kedua
Kami cuma ambil bahan-bahan dan krew restoran jadi tukang masak. Kami jadi tukang rakam dan tukang makan je. Peminat cheese, boleh tambah cheese jika mahu tapi ada harga tambahan lah tapi...
Dookki IOI City mall price
Dewasa RM39.80
Kanak-Kanak RM19.80
Harga menu tambahan
Double Cheese Ring RM18.80
Snow Cheese RM9.80
Senarai Dookki Malaysia outlet
IOI City Mall, Putrajaya
Setia City Mall
1 Utama
Kluang, Johor
R&F Mall, Johor Bahru
Anak buah kata, Uci pegi Dookki kan, nanti esok esok esok nak pergi lagi. Haa memang betullah tu, sekali pergi nak pergi lagi. Bukan setakat sedap. Selesa, banyak pilihan makanan dan harga pun berpatutan. Harga seiring pilihan dan tahap kesedapan gitu.
muka ada senyum dapat makan topokki
Marilah kita ulang makan di Dookki Korean Topokki Buffet lagi dan lagi. 맛있게 먹어 (mas-issge meog-eo)!


Telefilem Dosa Perempuan (TV9)

Tonton
Telefilem Dosa Perempuan
 lakonan Nad Zainal, Mira Filzah dan Redza Rosli bersiaran pada hari Jumaat, 25 November 2022 pukul 8:30 malam di Slot Skrin di 9 TV9.
Dosa Perempuan lakonan Mira Filzah Nad Zainald dan Redza Rosli
TELEFILEM DOSA PEREMPUAN
Waktu siaran : Jumaat, 25 November 2022, pukul 8:30 malam
Siaran TV : Slot Skrin di 9 TV9
Pengarah : Murali Abdullah
Produksi : Zeel Production Sdn. Bhd.
PELAKON DAN WATAK
Nad Zainal sebagai Suraya
Mira Filzah sebagai Tasha
Redza Rosli sebagai Nik Haikal
Aidit Noh sebagai Daud
PU Riz sebagai Osman
Duerra Mitilda sebagai Aimi
Hairi Safwan sebagai Azali
Fizi Amer sebagai Pablo
SINOPSIS TELEFILEM DOSA PEREMPUAN
Nik Haikal (Redza Rosli) baru sahaja menyelesaikan sebuah kes pembunuhan yang dilakukan oleh seorang lelaki bernama Daud (Aidit Noh). Daud dituduh bersalah membunuh dengan niat.
Sekiranya Daud didapati bersalah, dia akan menerima hukuman gantung sampai mati. Kes pembunuhan Daud terhadap rakannya sendiri, Azali (Hairi Safwan) menerima kutukan daripada masyarakat.
Suatu hari Nik terpaksa meninggalkan rumah untuk beberapa minggu atas urusan pekerjaan. Suraya (Nad Zainal) dan anak mereka, Aimi (Duerra Mitilda) menjalani kehidupan seperti biasa sehinggalah Suraya berkenalan dengan Tasha (Mira Filzah) secara kebetulan semasa Suraya menunggu anaknya di sekolah.
Nik Haikal mula rasa tidak sedap hati memikirkan keselamatan keluarganya. Aimi memberitahu yang dia tidak sukakan Tasha kerana Tasha agak pelik. Pada masa yang sama, Daud masih lagi mendiamkan diri dan tidak mahu membantu siasatan polis.
Baginya, sekiranya pihak polis mahu jawapan sebenar, Daud boleh meminta pihak polis untuk membawa kekasihnya sebagai saksi. Pihak polis mula membuat pencarian tentang kekasih Daud.
Siapakah pembunuh Azali yang sebenar? Tonton Telefilem Dosa Perempuan di TV9.


Drama Air Mata Di Bumi Matador 2 (TV2)

Drama Air Mata Di Bumi Matador 2
, sebuah drama bersiri sekuel drama bersiri Air Mata Di Bumi Matador pada tahun 2018. Tonton Drama Air Mata Di Bumi Matador 2, musim kedua bersiaran pada setiap hari Isnin dan Selasa pukul 8:00 malam di Slot Drama On 2 TV2.
Tonton kesinambungan kisah percintaan di antara Qaisarah dan Adib dan juga misi Paloma untuk mencari keluarganya di Malaysia. Apakah pula konflik yang bakal dihadapi oleh Qaisarah setelah kematian Iskandar dan adakah perkahwinan nya dengan Adib akan kekal bahagia?
DRAMA AIR MATA DI BUMI MATADOR 2
Jumlah episod : 13
Mula siaran : 7 November 2022
Waktu Siaran : Isnin & Selasa, pukul 8:00 malam
Siaran TV : Slot Drama On 2 TV2
Pengarah : Anwardi Datuk Jamil
Produksi : Nafalia Corporation Sdn. Bhd.
PELAKON DRAMA AIR MATA DI BUMI MATADOR 2
Nafiez Zaidi
Amalina Arham
Shasha Abdul
Mathni Razak
Neera Azizi
Razzy Adnan
Mustapha Kamal
SINOPSIS DRAMA AIR MATA DI BUMI MATADOR 2
Kisah percintaan suami isteri Qaisara dan Adib yang teruji oleh dendam bekas kekasih yang hadir untuk memusnahkan ikatan mereka serta ketulusan persahabatan Paloma dari Matador menjadi seri perjalanan hidup mereka.


Drama Cina Buta (Astro Ria)

Tonton
Drama Cina Buta
, drama melayu bersiri terbaharu slot MegaDrama Astro Ria mula bersiaran pada 15 Disember 2022, hari Isnin hingga Khamis pukul 10:00 malam di Slot MegaDrama saluran 104 Astro Ria dan strim di Astro Go!
Drama Cina Buta dibarisi pelakon Nad Zainal, Ungku Ismail Aziz, Aliff Aziz, Puteri Aishah dan ramai lagi. Sebelum ini, Drama Cina Buta yang sepatutnya dijadualkan tayangan bermula 9 November 2022 ditunda pada 15 Disember 2022.
Drama Cina buta : Kisah talak 3
DRAMA CINA BUTA
Mula siaran : 9 November 2022
Waktu siaran : Isnin-Khamis, pukul 10:00 malam
Siaran TV : Slot MegaDrama Astro Ria
Penulis Skrip : Shahrulezad Mohameddin (Budak Ijat)
Pengarah : Shahrulezad Mohameddin (Budak Ijat)
Produksi : Radius One Sdn. Bhd.
Genre : Romantik komedi
PELAKON DAN WATAK
Nad Zainal sebagai Mia Sara
Ungku Ismail Aziz sebagai Sharnaz
Aliff Aziz sebagai Aliff
Puteri Aishah sebagai Habibah
Norreen Iman sebagai Norreen
Anas Ridzuan sebagai Ajis
Aman Aziz sebagai Umar
Didie Alias sebagai Puan Seri
Azhan Rani sebagai Tan Sri
Shamsul Ghau Ghau sebagai Ustaz Ahmad Tungkik
Aman Aziz sebagai Umar
SINOPSIS DRAMA CINA BUTA
Mengisahkan tentang perceraian dan masalah-masalah rumah tangga dalam kalangan masyarakat masa kini. Drama ini adalah sebuah cerita tentang konsep ‘Cina Buta’ dalam perkahwinan Islam yang hukumnya adalah haram. Tapi ramai yang terdesak melakukannya hanya semata-mata mahu menyelamatkan sebuah perkahwinan.
Mereka pejam mata mengupah ‘Cina Buta’ gara-gara kesilapan sendiri yang mengambil remeh tentang isu nikah cerai. Sebenarnya ada cara lain macamana nak selamatkan perkahwinan yang tertalak tiga itu tanpa melibatkan ‘Cina Buta’. Penyelesaiannya ada dalam drama Cina buta ini.
LAGU TEMA (OST) DRAMA CINA BUTA
Tajuk Lagu : Paripurna
Penyanyi : Amylea
Komposer : Amylea
Penulis Lirik : Amylea


Drama Hilang (Viu)

Tonton
Drama Hilang
, sebuah drama siri Viu Original lakonan Khir Rahman , Siti Saleha, Aqasha, Jasmine Suraya, Azhar Sulaiman dan ramai lagi. Drama Hilang 10 episod mula ditayangkan secara ekslusif di platform Viu pada 17 November 2022.
Drama Hilang, drama genre misteri thriller arahan bersama Ghaz Abu Bakar dan Sein Qudsi.
DRAMA HILANG
Jumlah episod : 10
Mula tayangan : 17 November 2022
Siaran TV/Platform : Viu
Pengarah : Ghaz Abu Bakar & Sein Qudsi
Produksi : The Media Hustler
Genre : Misteri, thriller
PELAKON DAN WATAK
Khir Rahman sebagai Inspektor Munir
Siti Saleha sebagai Wangi
Aqasha sebagai Ustaz Yusof
Jasmine Suraya sebagai Inspektor Cay
Azhar Sulaiman
Farah Ahmad
Radhi Khalid
Taqim Zaki
Ellyza Azizi
Akmal Ahmad
Rosdeen Suboh
SINOPSIS DRAMA HILANG
Pembunuhan seorang remaja tak berdokumen di kota kecil Seri Daik membawa Inspektur Munir kembali ke tempat kelahiran yang ditinggalkannya 17 tahun lalu. Dia bertemu dengan Ustaz Yusof, seorang ulama yang pernah menjadi teman Munir, dan Munir disalahkan atas kematian saudara perempuannya selama eksorsisme yang gagal.
Yusof yakin pelaku yang mereka cari mungkin bukan dari dunia ini. Ketika remaja lain menghilang secara misterius, Munir dan Yusof harus membentuk kemitraan yang tidak mungkin untuk mengungkap rahasia kelam di jantung kota kecil ini.


Drama Jesnita (Astro Prima)

Tonton
Drama Jesnita
, sebuah drama melayu bersiri 40 episod dibintangi pelakon Intan Najuwa, Yusuf Bahrin, Nasha Aziz, Hafidz Roshdi, Rozita Che Wan dan ramai lagi
Drama Jesnita episod 1 mula bersiaran pada 7 November 2022 pukul 6:00 petang secara eksklusif di slot Tiara melalui saluran Astro Prima (105) serta turut boleh distrim menerusi On Demand di Astro Box dan aplikasi Astro GO untuk pilihan yang fleksibel dan akan bersiaran setiap hari Isnin hingga Jumaat.
Drama Jesnita memaparkan kisah seorang wanita muda yang dahagakan kemewahan dan sanggup melakukan apa sahaja untuk mengekalkannya menerusi ‘Jesnita’. Jesnita yang merupakan heroin antagonis yang bakal dibenci penonton.
Drama Jesnita juga akan diadaptasi ke novel. Biasa Drama adaptasi novel, ini drama adaptasi novel.
DRAMA JESNITA
Jumlah episod : 40
Mula siaran : 7 November 2022
Waktu Siaran : Isnin-Jumaat, pukul 6:00 petang
Siaran TV : Slot Tiara Astro Prima
Penulis skrip : Syed Mohamad Taufik Syed Abdul Jalil, Sidek Ariff, Irwan Mansor, Nurul Hazrina
Pengarah : Emi Suffian
Produksi : Zeel Production
Genre : thriller, mystery dan crime
PELAKON DAN WATAK
Intan Najuwa sebagai Jesnita
Yusuf Bahrin sebagai Rafael
Malek Mccrone sebagai Zaid
Fikry Ibrahim sebagai Zainal
Nasha Aziz sebagai Syafinaz
Nina Smith sebagai Dayana
Hafidz Roshdi sebagai Aidil
Rozita Che Wan sebagai Rosemilla
Zachery Franz sebagai Fauzi
Aqil Taqee sebagai Iskandar
Fatiya Latiff sebagai Aurora
Ezaidi Aziz sebagai Salaam
Ani Maiyuni sebagai Seri
Putri Dellyna sebagai Bella
Lydia Saimon sebagai Hayati
Fendi Seman sebagai Pak Din
Mak Jah sebagai Mak Yam
Natasha Azizan sebagai Aina
Fiza Thomas sebagai Electra Marcos
SINOPSIS DRAMA JESNITA
Kisah tentang Jesnita (Intan Najuwa) seorang gadis social climber yang sanggup melakukan apa saja demi hidup dalam kekayaan dan kemegahan hingga sanggup mempermainkan perasaan suaminya, Zaid (Malek Mccrone) dan memilih mengahwini Rafael (Yusuf Bahrin).
Namun, kebahagiaannya tidak kekal lama. Hidupnya dicengkam amarah dan dendam bekas ibu mertuanya, Syafinaz (Nasha Aziz).
Kisah tentang Jenista (Intan Najuwa) yang merupakan seorang gadis yang menggilakan harta dan kekayaan. Demi mengecapi status sosial yang gah, dia berkahwin dengan pewaris perniagaan, Zaid (Malek Mccrone).
Namun, Zaid merupakan seorang yang boros dan mahukan isterinya, Jesnita bahagia dengan berbelanja demi segala kemahuannya. Ketika syarikat Zaid ditimpa masalah kewangan, Jesnita beralih pandangan kepada Rafael (Yusuf Bahrin) yang merupakan rakan niaga Zaid.
Jesnita dan Rafael berkahwin namun drama menanti Jesnita termasuk isteri pertama Rafael, Dayana (Nina Smith). Perkahwinan Jesnita dengan Rafael yang sepatutnya menjadi kemenangan dicemari dengan kejutan bahawa dia merupakan isteri kedua.
Malah bekas ibu mertuanya, Syafinaz (Nasha Aziz) yang membencikannya kini berusaha untuk menjatuhkan Jesnita serta suami baharunya demi dendam tersemat di dalam hati seorang ibu yang dikhianati.


Drama Kamcing (Sooka)

Drama Kamcing
, siri original terbaharu Sooka Fattah Amin, Lim Mei Fen, Charles Roberts, Chacha Maembong dan ramai lagi. Drama Kamcing episod 1 mula bersiaran pada 11 November 2022.
DRAMA KAMCING
Mula siaran : 11 November 2022
Siaran TV :  Sooka
Penulis skrip : Farah Bani
Pengarah : Izuan Mokhtar
Produksi : Arie Zaharie Production
PELAKON DAN WATAK
Fattah Amin sebagai Aariz
Charles Roberts sebagai Mohan
Lim Mei Fen sebagai Jin Hao
Chacha Maembong
Aziz M.Osman
Bryan Chan
Daniel Fong
Mandy Chong
Farid Amirul
Ajay Sarvees
Imran Aqil
SINOPSIS DRAMA KAMCING
Berlatarkan bandar Klang yang mengisahkan tentang Jin Hao (Lim Mei Fen) yang pulang untuk menyiasat tentang abangnya yang hilang 10 tahun lepas. Penyiasatan Jin Hao membuka kisah lama antara Aariz (Fattah Amin) dan Mohan (Charles Roberts) dan seterusnya bakal membongkar rahsia mereka semua.


Drama Kisah Mr. Cinderella (TV2)

Tonton
Drama Kisah Mr. Cinderella,
drama romantik komedi lakonan Hafeez Mikail, Reen Rahim, Amyza Aznan, Ikmal Amry dan ramai lagi.  Drama Kisah Mr. Cinderella episode 1 mula bersiaran pada hari Rabu, 2 November 2022 pukul 9:00 malam di TV2.
DRAMA KISAH MR. CINDERELLA
Jumlah episod : 13
Mula siaran : 2 November 2022
Waktu siaran : Rabu & Khamis, pukul 9:00 malam
Siaran TV : TV2
Konsep/Idea : Rahila Ali
Pengarah : Rahila Ali
Produksi : Elisa Vision Sdn. Bhd.
Genre : Romantik komedi
PELAKON DAN WATAK
Hafeez Mikail sebagai Affan
Reen Rahim sebagai Cik Puteri Rania
Arash Mohd sebagai Tan Sri
Amyza Aznan sebagai Bonda
Ikmal Amry
Jaa Suzuran
Kodi Rasheed
Joyce Harn
Jessie Lim
SINOPSIS DRAMA KISAH MR. CINDERELLA
Bonda sering mengarahkan Affan untuk melakukan kerja-kerja rumah berbanding dua orang anaknya yang lain iaitu Rahim dan Razak. Affan sebenarnya merupakan anak tiri Bonda dan sering dibuli mereka bertiga.


Drama The Pak Mat Clan (TV3)

Tonton
Drama The Pak Mat Clan
 setiap Isnin hingga Khamis, pukul 6:00 petang bermula 8 November 2022 di Slot Sakura TV3. Drama The Pak Mat Clan dibintangi pelakon Ezzrin Loy, Iman Suhana, Imuda, Aishah Atan, Shah Kimin, Qistina Khaled, Cintaa Aiyuni dan ramai lagi.
DRAMA THE PAK MAT CLAN
Jumlah episod : 20
Mula siaran  : 8 November 2022
Waktu Siaran : Isnin-Khamis, pukul 6:00 petang
Siaran TV : Slot Sakura TV3
Penulis skrip : Aloy Paradoks, Rayza Mukmin, Taqim Zaki
Pengarah : Safuan Rashid
Produksi : Lumatic Films
PELAKON DAN WATAK
Imuda sebagai Pak Mat
Aishah Atan sebagai Puan Sally
Ahmad Ezzrin Loy sebagai Jay
Qistina Khaled sebagai Yana
Iman Suhana sebagai Nurul
Cintaa Aiyuni sebagai Syikin
Shah Kimin
Megat Sharizal
Atoi Tohet
Danny Emirrul
Kween Keela
Cik Manggis
SINOPSIS DRAMA THE PAK MAT CLAN
Kisah keluarga Pak Mat yang ade sahaja ragamnya sampai pening lalat dibuatnya.